«Orain erabakiarekin kontsekuenteak izatea tokatzen zaigu»

Bost urte, hiru disko eta 120 bat kontzertu ditu atzean Bi Bala taldeak. Euskal musika beste talde bat galtzera doa. Julen Goikoetxea alegiarrak musika munduan proiektu ezberdinekin jarraitzeko asmoa du.

Bost urteko ibilbidean, Bi Bala taldearen hirugarren diskoa da Arazo modernoak. Bost urte betetzera doanean, ibilbidea bukatzera doala iragarri du taldeak. Bertso Egunean sortu zen, gerora Bi Bala taldea izango zenaren hazia. Aitzol Barandiaran eta Iñaki Gurrutxaga bertsolariek eta Xabier Etxeberriak eta Julen Goikoetxea bateria jotzaileak osatutakoa. Julen Goikoetxea alegiarrak taldeak suposatu duenaren errepasoa egin du.

Agurrak triste samarrak izan ohi dira...

Agurra beti triste samara izaten da, baina azken finean guk hartutako erabaki bat izan da eta kontsekuenteak izatea tokatzen zaigu. Kontu polita izan da baina ikusi dugu uzteko momentua iritsi zaigula, arrazoi ezberdinengatik. Pena ematen du hainbeste eman dizuna uztea baina azkenean gauza guztiek dute hasiera eta bukaera bat. Guri ere bukatzeko unea iritsi zaigu.

Ohikoa bihurtu da, 'talde bezala ezin aurrera egin, ezin adina denbora eskaini taldeari'... Zein da zuen arrazoia?

2016. urte amaieran, hiru urte t'erdiz gelditu gabe egon ondoren, etenalditxoa egitea erabaki genuen. Hirugarren diskoa izango zen Arazo modernoak ondo prestatzeko, kontzertuak alde batera utzi eta diskoa mimoarekin egiteko asmoz. Urtebeteko geldialdi horren ondoren, pasa den azaroan diskoa aurkezten hasi eta seinaleak notatzen hasi ginen. Agian ez zegoela horrenbesteko ilusio, gogorik... Guk inoiz ez dugu arazorik izan kontzertuak lotzeko orduan, momentu horretan bira lotu nahian, hilean zenbat kontzertu eskainiko genituen adosterakoan, hasieran bezalako gogo falta bat nabaritzen hasi ginen.

Lau lagun ere bagara, eta ikusita bakoitzak bere familia baduela, bere lana baduela, zailtasunak sortzen hasi dira, bai entseatzeko, bai kontzertuak eskaintzeko, adibidez. Pixkanaka-pixkanaka faktura horiek guztiak pilatzen joaten dira eta momentu batean zure buruarekin zintzoa izan eta erabaki bat hartu behar da.

Proiektua ondo pasatzeko kontu bat da, eta edozein baldintzatan ibiltzea ere ez da komeni. Hobea da bere garaian zeure buruari freno bat jarri, arrastaka ibili baino.

Hirugarren diskoa kaleratu berri duzuela dator albistea, erabakiak jendea harritu al du?

Gure buruarentzat ere harrigarria da. Hainbat seinale notatzen ari ginen, gauzak ez zirela lehen bezain errazak koordinatzeko orduan, baina bolada kontua zelakoan geunden, neurria hartuko geniola. Baina azkenean ikusi dugu ez zela bolada labur baten kontua, eta gaizki-ulerturik egon ez zedin, hobe izan genuen geure buruarekin zintzoak izan eta frenoa jarri.

Sorrera joanda, proiektu berezia zegoen oinarrian.

Hasiera hartan esaten genuen, talde hau sortu bazen kasualitate mordo batzuen bilgune izan zela, elkarren segidan gertatu zirelako. Lehenengoa, 2013an gertatu zen, Bertso Egunean, Aitzol Barandiarani eta Iñaki Gurrutxagari bururatu zitzaien amaieran zerbait berezia egin behar zutela, The Beatles-en parodia hura egin zuten. Horrek oihartzun dezente hartu zuen eta herri ezberdinetatik proposamenak iristen hasi ziren. Aitzol ikasketak medio ezagutzen nuen, berak luzatu zidan parte hartzeko proposamena. Dozena bat kontzertu eskaini eta gero hasi ginen musika talde itxura hartzen.

Hasierako ideia horrek hasieratik forma hartzeko motiboa bazuela iruditu zitzaizun?

Hasieran ez genuen argi zer egin nahi genuen. Gogoratzen naiz Aitzolek lehenengoz ideiarekin etorri eta esan zidana: 'Hi, zerbait egin nahi diagu, ez dakiagu zer, baina apuntatzen al haiz?'. Hori izan zen proposamen zehatza. [Barreak]. Handik abiatuta haiek buruan bazituzten hainbat ideia, lehendik eginak zeuden bertso batzuk hartu, bertso batzuk moldatu euren letrarekin... Hasieratik bertsoarekin oso lotuta joango zen zerbait izango zen. Ondoren, musika talde formatua hartu genuenean, hasi ginen gure kantuak egiten eta orduan taldeak eboluzio bat izan zuen. Musika denborarekin pisua hartzen joan da.

Beti mezu garratzak izan dituzue hizpide, umore aldetik hori nabarmendu da, ironia fina.

Bai. Autokritika egin dugu, gure buruarengandik hasita. Behin zure buruari egurra ematen hasten zarenean, lizentzia hartzen duzu edozer gauza esateko. Bi Balaren beste ezaugarrietako bat izan da letra zirikatzailea, kritika dezenterekin baina geure burua babeste aldera, esaten genuen, gure burutik hasita.

Jendearen erantzunaz zer esan? Kontzertu ugari eskaini dituzue.

Denera 120 kontzertu. Ugari izan dira, taldeak eboluzio bat izan duen bezala, entzule aldetik eboluzio hori ere igarri dugu. Antolatzaileek hasieran bertso emanaldi bezala saltzen zuten, publikoak orduan bertsoekin lotura zuen. Ondoren, lehen diskoa kaleratu eta gaztetxeetan eta gehiago jotzen hasi ginenean, proposamen ezberdina genuela ikusten zuten, rockeroxeagoa. Orduan, bigarren eta hirugarren diskoarekin ere publikoa dezente aldatu zitzaigun. Jada bertso emanaldia baino kontzertua eskaintzen genuen.

Esan daiteke Bi Balak euskal panorama musikalean hutsune bat bete duela?

Ez dakit zer aportatu duen. Guri askotan 'bertso-rock' etiketa jarri izan digute. Hor hutsune bat baldin bazegoen eta betetzen asmatu baldin badugu, ongi etorria izan dadila. Baina egia esan ez zait iruditzen ezer asmatu dugunik, ezta gutxiago ere. Gure tokitxoa egin badugu ondo, baina gure buruan ez da behin ere helburu hori egon. Egin duguna naturalki atera zaigu eta ondoren, bakoitzak etiketatuko zaitu nahi duen moduan.

'Wasabi' lehen diskoa 2014. urtean etorri zen, 2015. urtean 'Gure heroiak'. Bigarren diskoarekin bira handi bat egin zenuten.

Hamahiru hilabeteko bira ekarri zuen Gure heroiak lanak. 50 kontzertu inguru izan ziren, tartean Japoniara joateko aukera izan genuen. Amaieran gelditu behar genuela ikusi genuen. Urte t'erdi gelditu gabe ibilita, beharra ikusi genuen.

Hamahiru hilabetez etengabe kontzertuak eskaintzen. Horrek desgastea ekarriko du.

Japonia ere tartean izan zen eta agian perezarik gutxiena Japoniak eman zigun [Barreak]. Horrelako gozoki bat jartzen dizutenean... 50 kontzertu dira, bataz bestekoa ateratzen hasita, ia astero kontzertu bat esan nahi du horrek. Hala ere, tartean izaten dira boladak jo gabe eta ondoren udan, uztailean esaterako, bederatzi kontzertu atera ziren. Horrek desgaste handia suposatzen du. Gerora perspektibarekin begiratzen duzunean, eta taldekide baten kasuan, orain, bi alabatxo edukita, horrek ahalegin handia eskatzen du. Horretaz gain, guk gure lanak ere baditugu, hala ere nahi genuen zerbait zen. Zorte handia izan dugu, alde horretatik, kontzertu faltarik ez dugu behin ere izan.

Kontzertuak era askotarikoak izan dira.

Hasierako kontzertu horietan badugu anekdota bat, Altzara joan ginen jotzera eta soinu proban hasi ginenean, jendea esaten hasi zen altu samar zegoela, guk: 'Barkatu baina gitarra elektriko bat eta bateria bat daukagu'. Hasiera horietan zalantza izaten genuen jendeak benetan ote zekien zer ari ziren antolatzen, ez zirela bertso soilak. Amorru pixka bat eragiten zigun.

Ondoren zer izaten zen dezepzioa edo kontrakoa?

Bietatik esango nuke. Errespetu guztiarekin esanda, adin batetik aurrerako jendeak esaten zuen 'gu bertsoak aditzera etorri gara!'. Edo bestelakoak: 'Uste nuen hau benetako tostoia izango zela bertsoekin baina erritmoa badu'. Denetarik izaten zen.

Japoniarrei gustatu al zitzaien musika?

Ez dakigu gustatu zitzaien edo ez baina oso esker onekoak dira, dena oso alai eta positiboki hartzen dute. Itxura hori ematen zuen. Hala ere, ez dakigu euren artean zer nolako komentarioak egingo zituzten, ez genien ezer ulertzen eta. Oso eskertuak dira eta ondo pasatzen zutenaren inpresioa ematen zuten. Berdina gertatzen zaigu guri, egia esan, adibidez alemanez talde bat entzuten dugunean, ezer ulertzen ez dugula gaudela. Oso esperientzia polita izan zen hura.

Aukera sortu zen garaian, gure artean komentatzen hasi ginen, baiezkoa ematerako orduan hasi ginen hango bideoak, dokumentalak eta abarrak ikusten, baina bertara joan arte ez zara benetan kontziente nora zoazen. Eta are gutxiago zoazenean musika talde bezala, zure oinarria abesti horien letrak direnean. Eta bazoaz zure hizkuntza ia inork ezagutzen ez duen tokira. Ia esan dut, izan ere pertsona bat azaldu zitzaigun euskaraz. Zure proiektua defendatzea, zure parterik garrantzitsuena, letrak direnean, hasieran bertigoa edo errespetu dezentekoa ematen dizu. Oso jende irekia da, oso abegikorrak, asko errazten du horrek dena. TOLOSALDEKO ATARIA-n bira horren jarraipena egiteko aukera izan zen.

Bost urte betetzen duzuen egunean egur.

Erabakia hartu genuenean, bosgarren urteurrenaren data gertu zegoela ikusi genuen, bost urteko zikloa ixteko data polita izan zitekeela ikusi genuen. Zentzua izan dezakeen egun bat izanda, aprobetxatu nahi genuen egun hori albistea emateko.

Agurreko kontzertua ere prestatu zenuten, Lazkaoko festetarako baina ez zen posible izan.

Behin ez dugu arazo handirik izan ezertan baina kontzertu hori gerturatzen ari zela baxu-jotzaileak behatzean ebaki dezentekoa egin zuen eta azken kontzertua izan behar zuen hori, bertan behera geratu behar izan zen. Pena izan zen.

Baina beste egun bat izango duzue ordainetan.

Hor gabiltza. Ez dakigu egin edo ez egin. Ez dakigu azkenean zertan geratuko den asuntoa. Nik uste polita izan daitekeela, behin albistea eman dugula, agurtzeko eszenatoki batera igotzea, azkeneko kontzertua eskaintzea. Momentu honetan ordea ezin dugu esan egingo denik, ezta noiz egingo den ere.

Julen Goikoetxeak hemendik urte batzuetara, Bi Bala taldea gogoratzean zer oroituko du?

Oso esperientzia positibo bat, bolada on bat, jende asko, jende on asko ezagutzeko aukera eman didana, akaso ezagutuko ez nituen tokiak ezagutzeko aukera eman didana. Gure artean bost urtetan izan dugula giro ona.

Une on horien artean, baten bat aukeratu behar izango bazenu?

Ez da erraza, kontzertu bat eskatzeko esango bazenit, ez nuke bat bestearen gainetik azpimarratzen jakingo. Bat botatzeagatik, azken disko honen grabaketan, ordu asko sartu ditugu, lan asko egin dugu, neke asko izan da baina bukaeran osatu genuen diskoarekin oso-oso gustura geratu ginen. Satisfakzio handia izan da, denbora asko eskaini diogun gauza bati, horrelako emaitza ateratzen dela ikusteak, gehien bete nauen momentuetako bat izan da.

Bertsoa eta musika uztartuta sortu zen Bi Bala taldea, bost urte egin ditu eta agur esan du taldeak. Julen Goikoetxeak aurrera begira musikarekin lotuta ba al du proiekturik?

Bi Balaren aurretik, musikarekin lotuta ibili ginen, eta Bi Bala eta gero ere jarraituko dugu, noski. Nire kasuan urte asko daramazkit musikan, Tolosan bertan Desordutan taldean, Isitxo Larrañaga akordeoi orkestran bagabiltza oraindik, eta oraintxe bertan talde proiektu bat badabilkigu Ataungo Maddi izena duen musikari batekin, bagabiltza abesti batzuk prestatzen, badago ideia zerbait grabatzeko. Pixkanaka-pixkanaka, oraingoaz kantuak egiten ari gara, gerora ikusiko dugu kantu horiek grabatzen ditugun edo ez. Proiektu honetan Bi Balako baxu-jotzailea, Pitxu, ere bada tartean. Hemen gitarra jotzaile moduan dago.

Noiz gorpuztuko da? Aurkezpen datarik badago?

Momentuz ez dago datarik jarrita. Kantuak sortzen ari gara, sortzen diren ideia horiei forma ematen, baina ez dugu inongo datarik finkatuta.


Xilipurdiren "Gaur jaia" ikuskizuna ostegunean, NOAUA!-ren eskutik

NOAUA! Kultur Elkartearen eskutik, eta aurtengo Plis Plas Txalo Eta Jolas ekimenaren baitan, haurrentzako emanaldia ostegun honetan, ekainaren 18an, arratsaldeko 17:00etan frontoian: Xilipurdi, “Gaur jaia”. “Adin guztietako ikusleentzako animaziozko eta musika ikuskizun bat da. Batez ere haurrei zuzenduta dagoena. Jai giroan garatzen da, musika zuzenean akziozko eta partehartze jolasak, puxikekin, uztaiekin, jausgailuekin, lehiaketak, dantzak, pailazokeriak elkarren atzetik doaz, txikiek eta handiek naturaltasun osoz parte har dezaten, eta ez era lehiakor batean”.

Udafesta Gaztelekuan

Amaitzear dute 2014-15 ikasturtea. Ostiralean izango dute azken klase eguna, eta hortik aurrera, aisialdiko ekintzez gozatzeko aukera udan. 12-16 urte artekoei zuzenduriko Udafesta antolatu dute Gaztelekuan. Ekimen eskaintza zabala, estreinatzear dugun urtaro berrirako. Ekintzetan parte hartzeko eman izena Gaztelekuan bertan. Hona hemen deitu dituzten lehen ekimenak:

-Ekainak 22, astelehena, 16:30 Karaoke festa DBH3 taldekoentzat Gaztelekuan.

-Ekainak 25, osteguna, 16:30 kamiseta estanpazio tailerra DBH2-koentzat Gaztelekuan.

-Ekainak 27, larunbata 16:00 Film proiekzioa DBH1 taldekoentzat Gaztelekuan.

-Ekainak 29, astelehena 16:30 Munduko jolasen txapelketa talde guztientzat Gaztelekuan.


Lekeitioko Turismo Bulegoak 17.000 bisita eduki ditu udan

Lekeitioko Turismo Bulegoak 17.000 bisitari baino gehiago izan ditu uda garaian, “gehienak noski, uztailean eta bereziki abuztuan”. Hala ere, aurreko urteko datuekin alderatuta, turismo bulego zerbitzura jo dutenen kopurua jaitsi egin dela zehaztu dute. “Beharbada, teknologia berrien erabilerak informazio bilatzeko ematen duen erraztasuna izan daiteke horren arrazoietako bat”.

Zehaztu dutenez, Santa Katalina Itsasargiak 1.000 bisitaritik gora jaso zituen, Marierrotak 500 eta Elizak 2.000 inguru.

Bestalde, Kitto Lekeitioko merkatarien elkarteak udaren balorazio oso positiboa egin du. Eguzkiñe Arrasate elkarteko lehendakariak aipatu duenez “orokorrean Lekeition jende asko ibili da aurten eta merkatariak oso pozik gaude”. Hala ere udako salmentekin ezin direla bizi nabarmendu dute. “Neguan Lekeitiora jende gehiago etortzea behar dugu. Eta Lekeitioko Udalarekin batera buru belarri gabiltza lanean neguan zer egin dezakegun pentsatzen”.


Atzerapenarekin bizi gara

Zuriñe Etxeberria

Hankabikoei hamaika gauza egiten digu eskuetatik ihes eta, horien artean, hain preziatua zaigun denbora nabarmenduko nuke. Orratzen noranzkoa zein abiadura menderatzen ezinezkoa egiten zaigu, tik-tak doinuarekin batera arrasto handirik utzi gabe desagertu egiten baita. Tik-tak batek beste tik-tak bati ematen dio segida, egia da eta, gainera, suerta liteke doinu berri hau aurrekoa baino askoz ere afinatuagoa izatea.

Baina zein tik-takera bueltatu nahi dugun ezin dugu inolaz ere erabaki. Gehienetan tamalez (nahiz eta batzuetan eskerrak), baina oraindik Doraemon katu kosmikoaren Denboraren Makina gure irudimenean soilik existitzen da. Hurrengo egoera orain egun batzuk eman da: kafe bat hartzeko geratu dira A eta B. A ez da oso eroso sentitzen, denbora luzea eman dute elkarrekin eta lagunek egiten dituzten gauzak egitearena ez du oso ondo eramaten. B-k jariotasunez hitz egiten du, A-k bitartean, nahigabe, baina tik-tak gehiegi entzuten ditu bere buruan. Etxera joateko garaia heldu da, A ordaintzen geratu da eta B, berriz, kanpoan zain dago. Kafetegiko atea bultzatu eta non sartu ez daki A-k, kasualitatez, B-ren parean C agertu da. Azken aldian, nahikotxo mintzatzen dira A eta C, hala ere, oraingoan, A-k ez du hitz askorik topatu eta azkar batean aurrera jarraitu du B-rekin. Damututa iritsi da A etxera, gaizki egin duela badaki, urduri jarri eta sikiera zer moduz bat esateko gai ez da izan. C harrituta geratu da eta mezu baten bitartez jakinarazi dio.

Denboran atzera egiteko beharra ikusten du A-k, ordu erdi besterik ez du behar. Orratza luzea eskuma aldera 180 gradu mugitzeak munduan kataklismoa ez lukeela suposatuko pentsatzen duen bitartean, hanka sartzea mezu bidez konpontzen saiatu beharko duela onartu du.

Zenbat aldiz ez dugu A-ren desira berdina, hots, denbora menderatzearena, geureganatu? Sondeo txikia egin dut ondoan nituen lagunekin eta ondorio berdinera heldu gara: erantzun onenak eta jokabide aproposak beti berandu(egi) etortzen zaizkigu. Nagusiak hutsaren hurrengoari bezala hitz egin eta hitzik gabe geratzen zara; etxeratzean, ordea, sekulako erantzuna bururatu zaizu, baita adarra jotzen eguna eman duen horrentzat eta lehendabiziko egunean kasurik egin ez zizun neska/mutil horrentzat ere hitz egokiak aurkitu dituzu. Hala ere, beti bezala berandu… Denboraren Makina ailegatzen den bitartean, hankabiko gehienok atzerapenarekin bizitzen jarraituko dugu.


Dusko Ivanovic entrenatzaile kargutik kendu du Caja Laboral Baskoniak

Endesa Ligan Blusensen aurka galduta, eta Euroligako bolada txarraren ondorioz, talde arabarreko zuzendaritzak Ivanovic kargutik kentzea erabaki du.

Josean Querejeta Saski Baskoniako presidenteak jakinarazi duenez, Dusko Ivanovic Caja Laboral Baskoniako entrenatzaile kargutik kentzea erabaki du zuzendaritzak.

Igande honetan Blusensen aurka jasotako porrotak, eta Euroligako bolada txarrak eragin dute Dusko Ivanovic kargutik kentzea. "Blusensen aurka jasotako porrota izan da arrazoietako bat. Taldeak egunero txarrago jokatzen du, eta jokalariak estresatuta daude", esan du Josean Querejetak.

Querejetaren ustez, "taldea itxura tamalgarria eskaintzen ari da Euroligan, eta berpizteko bide bakarra erabaki hau hartzea izan da".


Ziurtasunik gabeko egutegiak

Aurtengo traineru denboraldiko egutegiak onartu dituzte TKE, KAE eta ETE ligetan. Moldatzeko aukerak ere onetsi dituzte.

Traineru denboraldia udan izaten denez, arraun munduak badu denbora eta itxaropena oraindik lehiaketa berez jarrita dagoen datetan egiteko. Horretarako, baina, koronabirusa eragiten ari den alarma egoera kendu beharko litzateke denboraldiari ekin aurreko asteetan, arraunlariek denbora izan dezaten uretan behar bezala entrenatzeko. Oraingoz, traineru ligen antolatzaile diren Traineruen Kluben Elkarteak, Kantauriko Arraun Elkarteak eta Emakumezkoen Traineru Elkarteak egutegiak onartu dituzte, baita bestelako aukera batzuk ere egutegia moldatu behar badute ere, egoerak hala eragiten badu.

Artikulua irakurtzen jarraitzeko, egin klik hemen.


Bat eginda, «behingoz»

Udalak eskatuta Koldobika Jauregi eskultoreak euskal gatazkari buruz eginiko lan bat inauguratuko dute bihar Baiona Ttipian, Roland Barthes zelaigunean.

Urmarako bere estudio-museoan (Alkiza, Gipuzkoa) prest ditu pieza guztiak Koldobika Jauregik. Bi hilabete izan ditu esku artean, baina laster ihes egingo diote. BERRIArekin hitzordua egin duenean —asteazken goiza da—, ordu gutxi falta dira Arbolaren egia osatuko duten eskulturaren xafla handiak kamioian sartzeko eta Baionara garraiatzen hasteko; han, udaleko langileak arduratuko dira muntaketaz.

Urtebete egin du ETAren armagabetze egunerako Gara egunkariak bere azalerako eskatutako irudia eskultura bilakatzeko bideak. «Ipar Euskal Herrian prozesua hartzen ari den abiadura berarekin aritu gara lanean», adierazi du. Baina sortzea «oso azkarra» izanda ere, pozik agertu da emaitzarekin eta, bereziki, prozesuarekin: behetik gorakoa.

Azaldu duenez, lehenik, Bake Bideko eta Bakegileen taldekoek hartu zuten eskultura egiteko «enkargu zibila». Gero onartu zuen Baionako Udalak. «Oso inportantea da jakitea hori: Frantziako instituzioen babesa du lanak. Prozesu honetan denek parte hartu dute. Eta ez zuten erraza, atzean duten presio politikoa eta mediatikoa kontua hartuta», aitortu du egileak. Asteon, esaterako, ETAren indarkeriaren biktimen elkarte batzuek eskultura ez jartzeko eskatu diote udalari, obraren parte den aizkorak ETA irudikatzen duelakoan. Jauregik azpimarratu du bere asmoa ez dela izan inor mintzea.

Herenegun iluntzean, udalbatzarrak berretsi zuen eskultura jartzea, 43 hautetsietatik 23ren babesarekin —parte hartu zuten guztiena—. Besteetako batzuen ustez, eskultura jartzeko unea eta lekua ez dira egokienak; bereziki, han gutxi barru egingo dituzten indusketa arkeologikoengatik. Ohartarazi dute, halaber, lanak pertsona batzuk mindu ditzakeela. Jean Rene Etxegarai auzapezak eta Euskal Elkargoko lehendakariak eskatu die interpretazio maltzurrik ez egiteko, eta ziurtatu du lana bat datorrela bake prozesuaren espirituarekin.

Etxegarairekin hartu duen «sorpresa atsegina» azpimarratu du Jauregik, une oro proiektuarekin eta berekin izan delako. Ondo gogoan du bildu ziren lehenengo aldiko «galdera zuzen hura»: «'Zuk zer zerikusi duzu historia honetan?'». Eta berak erantzun ziona. «1959an jaiotakoa naizela, ETA sortu zen urtekoa. Eta 59 geroago amaituko dela: nire bizitza osoa dagoela hor, baina lana herritarrena izatea nahi dudala; horrela ulertzen dudala nik artistaren konpromiso soziala».

Soluzioa, soluziorik eza

Roland Barthes semiologoaren izena daraman Baiona Ttipiko zelaigunean paratuko dute eskultura. Igandean inauguratuko dute. Han egongo da denbora batez; ondoren, aipatu indusketengatik desmuntatuko dute, eta gero itzuliko horra. Jauregi kontent da kokapenarekin. Nabarmendu du handik gertu —Herriko Etxeko antzokian— «sinatu» zutela ETAren armagabetzearekin loturiko agiriak, han daudela Administrazioaren eraikin nagusiak, eta, «bereziki», unibertsitatea. «Nahiko nuke gazteengan piztea interesa. Jakin dezaten herri honetan zer gertatu den. Gainera, leku horretatik askotariko jendea pasatzen da, gurutzatzen da». Ideologia eta belaunaldien «elkargune» izan nahi du lanak.

Eskultoreak gaineratu duenez, eskultura bilakatzeko prozesuak ere horixe bilatu du: azaldu du obrak bereganatu dituela azken denboran Ipar Euskal Herrian garatu duten «lan moldea». «Jada ez da egunkari jakin baterako eginiko irudi bat, edo ETAren armagabetzeari buruzkoa. Hori eta gauza gehiago da. Pentsatu behar dugu instituzioen babesa duen heinean, alde eta kolore guztietako jendea irudikatua sentitu behar dela hor: euskaldunak eta frantsesak, ezkerrekoak eta eskuinekoak. Konponbide prozesua bezala, soluzioak ezin du izan alde baten aldekoa soilik».

Horregatik, Euskal Herriarekin loturiko bi sinbolori —zuhaitzari eta aizkorari— beste dimentsio bat eman nahi izan die autoreak. «Europako tradizioan zuhaitzak izan dira elkargune bat politika egiteko, justiziarako... Euskaldunentzat Gernikako Arbola izan den bezala, paristarrentzat izan da Saint Gervaiseko zumarra, alsaziarrentzat Gewenheimeko ezkia, normandiarrentzat Gisorseko zumarra, eta Galizian eta Gaztelan ere badituzte horrelakoak». Hori hala izanik ere, Jauregik euskal gatazkari loturiko eskultura bat egin duela azpimarratu du. «Azaltzen den zuhaitza Gernikakoa da, handik sortutako arazo bat delako gaur egun konpondu nahian gabiltzana. Orain dugu garaia denon artean ongi ixteko».

Eskultoreak azaldu duenez, bere asmoa ez da izan «hildakoak gogoratzea-edo», izan da «bizirik dagoenari heltzea». Horregatik, bere lehen asmoa izan zen inguruko arbola bizi bati lotzea aizkoraren kirtena. Baina, azkenean, arrazoi teknikoak eta espazioari loturikoak direla tarteko, burdinazkoa egitea erabaki dute.

Dimentsio handiko eskultura bat da Arbolaren egia —zehaztu du izena ez dela berea, adosturikoa dela—: zortzi metro luze da, lau metro zabal, eta 2,5 tonako pisua du. Arbolaren adaburuko forja lana nabarmendu du Jauregik. Juantxo Garmendia errementari eta lagunarekin egin du, Asteasun (Gipuzkoa). «Maitasun handiz eginiko pieza da hori».

Esanahiari dagokionez, aitortu du interpretazio ezberdinak egin daitezkeela obrari buruz. Bi, bereziki: arbolatik sortu dela aizkora, eta alderantziz, edota aizkora lurperatu dela, aizkora indarkeriaren sinbolo gisa ulertuta. Horrekin lotuta, Jauregik azpimarratu du bere asmoa ez dela izan bi elementuak bereiztea, baizik eta batzea. «Bipolaritatea izan da eta da gure herrian beti izan dugun arazoetako bat. Ezin da ukatu gure historian aizkora hor egon dela, horrek min asko ekarri duela, baina ezin da ukatu, era berean, hori nonbaitetik sortua dela».

Lanak, halaber, badauka interpretazio «poetikoago» bat, Japoniako kulturarekin loturikoa. «Aizkoraren kirtenetik berriro berdetu egiten da arbola, arbola sortzen da berriz, eta amaitzen da biolentzia». Jauregiren arabera, puntu horretara iristean soluziorik ez duen planteamendu bat sortzen da: «Biolentziak jada ezin du berriz bueltatu arbolaren kontra, behingoz bat eginik geratu direlako».


Larunbatean Andra Mari abesbatzaren eta San Pedro abesbatzaren Gabonetako Kontzertua

"Noel Eguberri Anuntzio" izenburupean eskainiko dizuegu kontzertu berezi bat, datorren larunbatean, abenduak 1, San Pedro parrokian (20:30).

Iaz Gabriel Faure-ren Requiem famatua eskaini ondoren, aurten ere gure ahotsak Errenteriako Andra Mari ospetsuaren kideen ahotsekin batuko ditugu egitarau berezi bat eskaintzeko asmoz. Bi obra ezberdin izango dituzue entzungai, alde batetik Camille Saent-Saens musikagile frantziarraren "Oratorio de Nöel" obra eta bestetik hainbat oroitzapen eder ekartzen dizkigun Tomás Aragüesen "Suite de Navidad".

Bietan estilo erromantikoa nagusi izan arren hainbat berezitasun aurkituko ditugu bi obren artean. Aragüesen lanean pisua koruan dagoen bezala, oratorioan bakarlariek daramate obraren norabidea. Lan hauetan arituko dira María Martín sopranoa, Lucía Gómez mezzosopranoa, David de Oliveira tenorra eta Jesús García baritonoa. Alde instrumentalean berriz Koruko Andre Maria Musika Kaperako bakarlariak izango ditugu eta guzti hauen zuzendari bezala Andoni Sierra.

Ez galdu bi lan eder entzuteko aukera...


"ETAren itzala" ikertzeko eskatu du Acebes ministro ohiak

Madrilgo sarraskiaren atzean ETA dagoela iradoki du Angel Acebes Espainiako Barne ministro ohiak, M-11ko atentatuak ikertzeko Espainiako Diputatuen Kongresuko Batzordean egin duen agerraldian. Acebesen arabera, atentatuen egileak nortzuk ziren zehaztu den arren, argitzeke dago "egile intelektualak" nortzuk diren. Hain zuzen ere, egile materialek ez zutela tamaina horretako sarraskia planifikatzeko gaitasunik esan du Acebesek, eta gertakari horietan guztietan "ETAren itzala" noraino heltzen den ikertzeko eskatu du. Halaber, PPko Gobernuak uneoro eskuetan zuen informazio guztia eta egiazkoa eman zuela ziurtatu du. Ildo horretatik, komunikabideak nork "toxikatu" zituen argitzeko galdegin du.

Acebesek agertu duenez, Madrilgo atentatuen egileak "gaizkile arruntak" baino ez ziren, eta, ondorioz, ez ziren gai tamaina hartako sarraskia pentsatzeko eta planifikatzeko. Ondorioz, M-11ko atentatuen "egile intelektualak" zeintzuk diren argitzeke dagoela esan du, eta, ildo horretatik, "ETAren itzala" noraino heltzen den ikertzeko eskatu du.

Acebesen arabera, Martxoaren 11ko atentatuetan "ETAren diseinuak" errepikatu ziren, eta, ondorioz, sarraskiaren atzean erakunde armatu hori egon litekeela iradoki du.

Atentatuak gertatu ondoreng orduetan PPko Gobernuak uneoro eskuetan zuen informazio guztia eman zuela eta inoiz ez zuela gezurrik esan ziurtatu du Barne ministro ohiak. Aitzitik, zenbait komunikabideri eta oposizioko alderdiei —batik bat, PSOEri— informazioa manipulatzea egotzi die.


Gipuzkoako bi txapelketak irabazi dituzte Pulpoko infantilek


"Euskaldunako ituna mehatxu bat da Nafarroa Bairentzat"

Hamaikabat NaBaitik kanpo badago ere, militante moduan koalizio barruan sentitzen du bere burua Aierdik, eta Hamaikabaten apustu estrategikoa dela dio. Baztertu egin du erabat EAJrekin akordiorik dutela, edo alderdi gisa koalizioan sartuko direla.


ORIOko batelak Pasaian

ORIOko batelak Pasaian_2017-03-12, igandea (10:30)_Gipuzkoako Batel Liga, (8.Jardunaldia) / Kadete mutilak jokatu ondoren... bertan-behera estropadak ! !


Hainbat ekitaldi izango dira Azpeitian datorren asteburuan

Egitarauaren aurkezpena. (Azpeitiko Udala)

Pasa den astean aurreratu bezala, datorren asteburuan Azpeitiko Udalak eskerrak emango dizkie 50. eta 60. hamarkadetan Azpeitira etorritakoei “herrira ekarritako aniztasunagatik”. Hori ospatzeko, bi eguneko festa antolatu dute herrian. “Beren herrietatik beste kultura eta bizitzeko era bat ekarri zuten, hori ezbairik gabe kultur aberastasun izugarria izan da Azpeitiarentzat”, adierazi dute Udaletik.

Ostiralean, hilak 23, eta larunbatean, hilak 24, egingo dituzte ekitaldiak Azpeitian.

Irailaren 23a, ostirala

19:00etan, anbulategi aurrean, 1937an Azpeitiko kartzelan hildako preso errepublikarrei omenaldia.

20:00etan, udaletxe azpian, 50. eta 60. hamarkadetan etorritako azpeitiarrei omenaldia. Ondoren, luntxa egongo da.

22:00etan, plazan, Altza Killo dantza taldearen emanaldia.

23:00etan, Sanagustin kulturgunean, Kiko Venenoren kontzertua. Sarrerak bertan daude salgai.

Irailaren 24a, larunbata

14:30ean, plazan, herri bazkaria.

16:00etan, plazan, animazioa.

Herri bazkarirako txartelak salgai daude dagoeneko, Baigera Iean, Baigera IIan eta Juantxo Txiki tabernan.


Aunitz eskuetan elkarteko kide Maialen Belarra, Donezteben eginen duten herri galdeketaz


Handia filmaren estreinaldia izango da gaur Galdakaon

Urriak 20 dituen honetan estreinatuko dute Hego Euskal Herriko zein Estatu espainiarreko zinemetan ‘Handia’ filma. Jon Garaño eta Aitor Arregiren pelikula 92 zinema aretoetan estreinatuko dute, horien artean Galdakaon.

Urriaren 20tik 23ra bitartean egongo da ikusgai ‘Handia’ Torrezabal Kultur Etxean, ondorengo ordutegietan: ostiralean 22:30ean, larunbatean eta igandean 19:30ean eta 22:30ean eta astelehenean 20:00etan. Sarreak 4 eta 3 euroan (ikuslearen egunean, astelehenean) daude salgai.

Aipamen berezia Zinemaldian

65. Donostia Zinemaldian aurkeztu zuten Jon Garaño eta Aitor Arregi zuzendariek ‘Handia’ filma. Bertan, Epaimahaiaren Aipamen Berezia eta Irizar Saria eskuratu zituen pelikulak.


Tailer eta jolasak, oporretan gozatzeko

Opor hauetan ere, entretenitzeko aukerarik ez dute falta gaztetxo astigartarrek, adin guztietara egokitutako ekintzak antolatu baitira.

Kiroldegian, 2 eta 5 urtekoentzat Jolas Txiki antolatu da, bi txandatan. Ikastolan, berriz, Xaguxarrek ludoteka antolatu du, 4 eta 12 urte artekoentzat, bi astez. Azkenik, kultur etxean hasi dira, 6 eta 12 urte artekoentzako sukaldaritza eta zientzia tailerrak.


Errusiazaleak, 2015a aurretik bilera erronda irekitzearen alde

Errusiazaleen buruak ez du baztertzen hurrengo bilera igandean edo astelehenean izatea.

Negoziazioetan, Ukraina ekialdeko Luhansk eskualdeko errusiazaleen buru den Vladislav Deinegok adierazi du urtea amaitu aurretik bilera erronda bat irekitzearen alde daudela.

"Gure esku dagoen guztia egingo dugu, urtea amaitu aurretik, Harreman Taldearen (Ukraina, Errusia, errusiazaleak eta Europako Segurtasun eta Lankidetza Erakundea) negoziazio bilera berri bat egin dadin", adierazi dio Deiengok Interfax Errusiako albiste agentziari.

Hala ere, ukatu egin du negoziazioak gaur hasiko direnik; izan ere, "ezinezkoa da parte-hartzaileek Minskera iristeko denbora izatea".

"Ez dut baztertzen bilera bihar edota etzi izatea. Gu prest gaude. Kieven erantzunaren zain gaude", gaineratu du.

Harreman Taldea gaur Bielorrusiako hiriburuan elkartzekoa zen, baina bilera bertan behera utzi dute azken orduan.

Beste lau militar ukrainar aske utzi dituzte

Larunbat honetan, beste lau militar ukrainar aske utzi dituzte. "Beste lau mutiko gurekin ditugu, baina ez da preso trukerik izan", azaldu du Vasili Bidik Ukrainako Defentsa Ministerioko goi kargudun batek Facebookeko haren orrian.

Hala eta guztiz ere, Ukrainako Gobernuak uste du beste 490 gatibu daudela errusiazaleen eskuetan.


Alerta laranja eman dute haizearen eta olatuen arriskuagatik

Haizea Hegoaldetik jotzen ari da, eta tenperaturak epelagoak izatea eragiten ari da. Bihar, ostirala, haize ufada gogorrak izango dira 21:00etatik aurrera. Larunbatean, berriz, alerta laranja eman dute olatuen arriskuagatik. Eguerdian, 15:00etatik aurrera 7-8 metroko olatuak espero dituzte.


Maiatzean %5,6 igo da turisten kopurua Gipuzkoan, iazko datuekin alderatuz; Bizkaian %4,4 igo da; eta Araban, %4,9 jaitsi da.


Sorospen tailerra egin dute Seguran futbol taldekoekin

Segurako Udalak antolatuta, lehenengo sorospen tailerra egin zuten atzo ilutzean Seguran, futbol taldeko kideei zuzenduta. Alustiza futbol zelaian desfibriladore automatikoa jarri dute eta berau erabiltzen ikasteko saioa izan zen besteak beste. Herriko hiru erizainek eman zizkieten azalpenak.


Iritzia: Eguzkiaren argirik gabe bizitzera ohituta

Izaro Arroita

Gautxorien gauerokoa

Egunez lo eta gauez esna bizi den gautxoriari zentzumenak garatzen zaizkio denboraren joan-etorriarekin, eta erabat saguzartuta bukatzen du azkenerako. Eguzkiaren argirik gabe bizitzera ohituta, begiak txikitu eta gorritu egiten zaizkio, eta ekolokazio edo biosonar bidez mugitzen hasten da: hiria, ilunpetan, ezberdin hautematen.

Esate baterako, har dezagun edozein kaletako edozein atari. Demagun plakatxo bat dagoela: “Haginlaria, 5. Ezk”. Egunez bizi denak, paretik pasatzean, plakatxoa ikusi eta ordua hartuko du behar bada haginlariarenean, haginetako minez baldin badago edota besterik gabe, errebisioa egitea tokatzen bazaio.

Gaua iristen denean, gautxori edo saguzarra ere ohartuko da kale bereko atari berean plakatxo hori dagoela, baina ez dio haginlariari deituko; alfer-alferrik litzateke, haginlaria lo egongo delako gautxoria bere plakari begira dagoen bitartean.

Ez, asko jota, atseden hartzera geratuko da atarian, gauari so. Kasualitateak laguntzen badio, beste gautxoriren batekin egingo dute topo berak igorritako uhinek. Eta zorterik badu, atariko plakaren kontra estutuko dira biak, farolen argiarengandik ihesi, hankaz gora. Eta saguzarren dantza dantzatuko dute, koskaka, gabardinazko hegoez elkar besarkatuz.

Baina… eta inoiz haginetako minik baldin badu? Bada, egia esan, haginlariak ez dira ohikoak izaten gautxorien artean, eta alferrikakoak izango dira beraz atari horretako kontsulta eta kontsulta iragartzen duen plaka, ez dute ezertarako balioko saguzarrarentzat. Droga edo botikaren bat hartuta pasa beharko zaio mina, eta beste baterako utziko du haginlariari egin beharreko bisita, inoiz bisitarik egitekotan. Gautxori edo saguzarrak salbuespen egoeran bizi baitira nolabait; alderantziz. Baina, eboluzioa zer den: hortzak ondo zorroztuta izaten dituzte normalean saguzarrek, badaezpada.

[audio http://euskalerriairratia.com/wp-content/uploads/2010/04/izaro-arroita-ap-191.mp3]

Deskargatu


Jubilatuen bazkarirako txartelak salgai daude

Erretiratuen bazkaria egingo dute domekan Zubikoa kiroldegian. Herriko bi nagusiri, gainera, omenaldia ere egingo diete, beste urtetan egin ohi duten moduan. Bazkari horretara joateko, baina, txartelak erosi behar dira aurretik Pake Lekun.

Aste honetan egongo dira salgai egun eta ordu hauetan: martitzena, eguaztena eta eguena, 18:30etik 20:00etara. Txartel bakoitzaren prezioa da, 10 euro.

Ekitaldi horrek emango dio bukaera gaur, astelehena, hasten den Jubilatuen Asteari. Gaurtik domekara bitartean, kontzertua, Parkinson gaitzari buruzko hitzaldia, San Martinera ibilaldia,bingo berezia, kantaldia, dantzaldia eta txokolate jana antolatu dituzte, besteak beste. Herritar denak gonbidatu dituzte.

Antolatu dituzten ekitaldi guztien berri, agendan.


546 biker Altsasuko Zeharkaldian

Aurreko urtean bihotzekoa izan eta gero zendutako txirrindulariaren emaztea izandakoak moztu zuen hasierako zinta eta bere taldekideak aurrean egon ziren proba hasieran. Beroari aurre eginez, gustura ibili ziren bikerrak

Beroari aurre eginez, bizikletarekin Sakanako paraje eta txoko ezberdinak ezagutzeko aukera izan zuten 22. Altsasuko Zeharkaldian izena eman zuten 546 bikerrak. Barranka Txirrindulari Taldeak ehun pertsona inguru bildu zituen antolakuntza lanetan, proba ez lehiakorra behar bezala ateratzeko. Ordainetan, txirrindularien esker ona jaso zuten, guztiek “antolakuntza bikaina” eta “ibilbidearen edertasuna” nabarmendu baitzituzten. Asko Altsasuko proban estreinatu ziren, baina bazeuden 22 edizio hauetan huts egin ez duten beterano handiak.

Omenaldiarekin hasi zen proba

Altsasuko Foru Plaza txirrindularien mailloten kolore biziz beteta zegoela, goizeko 9:00etan eman zitzaion probari hasiera. Iaz Altsasuko Zeharkaldian bihotzekoa izan zuen eta handik egun batzuetara hil zen Manuel Da Silva bikerra gogoan izan nahi zuen Barranka Txirrindulari Taldeak. Familiarekin adostuta, omenaldi txikia egin zioten: haren emazte izandako Gloriak probaren hasierako zinta moztu zuen, eta hasieran 3,5 km-ko ibilbide neutralizatua egin zuten bikerrek Altsasu inguruetan, Goierri taldeko bere taldekideak aurrean zeudela. Ondoren ekin zitzaion proba ez lehiakorrari.

Bi ibilbideren artean aukeratu zuten bikerrek: luzea, 51 km-koa eta 980 m-ko desnibelekoa, eta laburra, 41 km-koa eta 500 metroko desnibelekoa. Batera ibili ziren txirrindulariak. Hasieran, Beikolar eta Santa Luzisakanetik abiatu ziren, Urdiaingo igerilekuetara heltzeko. Bertatik, menditik, Iturmendi, Bakaiku eta Etxarri Aranatzera iritsi ziren. Etxarriko Kontzesio ermitan hornidura gune nagusia zegoen, eta bertatik Txuixoo harrobi zaharrera iritsi ziren bikerrak. Lehenengo aldia zen Altsasuko proba bertara iristen zena. Handik bueltan, Urdiaindik Basoitxi eta Dantzalekutik Altsasura iritsi ziren txirrindulariak. Ibilbide motzekoek helmugara jo zuten eta luzekoek beste buelta bat egin zuten, Dorre Txirira joateko. Altsasuko probako arduradunak, Felipe Troyanok azaldu zuenez, ibilbidea “oso gustukoa” izan zela aipatu zuten bikerrek. Bestalde, ez zen inolako aparteko arazorik izan, aurreko urteko ustekabea eta azken egunotan gertatzen ari direnak kontuan hartuta, azpimarratu beharrekoa. Hortaz, Altsasuko Zeharkaldia arrakastatsua izan zen eta zapore eta irudi bikainak utzi zituen.


1963tik indarrean zen Larrialdi Legea bertan behera utzi du Siriak

Hala ere, bortxa erabiliz egin die aurre herrialde osora zabaldutako protestei.


Intxaurbururen idiek

Plaza konkistatzea, helburu

Seigarren urtez, idi dema jokatuko da gaur, Plazan. Intxaurburuk irabazi, eta palmaresean Telleriarekiko aldea murriztea du helburu. Baserritarren eguna da San Joanetako azkena, eta Elur Txorik demaz gain, aizkolariak eta harrijasotze erakustaldia ere antolatu ditu, Tilosean.

plaza barruan eta kanpoan aski ezagunak dira Intxaurburu eta Telleria. Idi Dema San Joanetan berreskuratu zenetik izan dute lehia hernaniarrak eta lasartearrak. Aurtengoa seigarren dema dute, eta momentuz, Telleria izan da nagusi, lau dema irabazita. Plaza berezia da ordea Hernanikoa Intxaurbururentzat, eta alde du, Telleriaren idi parea ondo ezagutzen dituela, azken hitza ordea, idiek dute. Espektakulua 11:30etan hasiko da Plazan. 20 minutuko txanda bana izango du bakoitzak, eta helburu, 1.500 kiloko harriarekin ahalik eta buelta gehien ematea.

Banakako txapelduna eta Gipuzkoako aurrenekoa, aizkoran

Baserritarren eguneko festak Tilosetan izango du segida. Egungo bi aizkolari onenetakoek izango dute lehia, hurrenez hurren, Atutxa II Eusko Label Banakako Aizkorako txapeldunak eta Otaegi Gipuzkoako aurrenekoak. Lehia eguerdiko 12:30etan hasiko da eta egin beharreko lana: 20 enbor. Sei modu ezberdinetara moztu beharko dituzte: golpeka, erlojuaren kontra, zutik, abiaduran, zutik etzanda eta erdiluze lanetan. Azkarren egiten duenak irabaziko du gaurko erronka.

Iñaki Perurena, atsedendaldietan

Aizkolariek egiten dituzten atsedenaldietan Iñaki Perurena harrijasotzaile haundia izango da Tilosetan. Erakustaldia bost ekitalditan banatu du leitzarrak, bakoitza, harri ezberdinarekin.


Antolatzaileen arabera, "aspaldiko handiena" izan da manifestazioa, eta ez du ibilbide osoa hartu metro gutxigatik

Burua Bilboko udaletxera iritsi denean, bukaera Autonomia kalean zegoen, Avila kalearekin duen bidegurutzean. "Egin dugu urratsa; orain egin dezagun bidea. Euskal presoak etxera", esan du Marifeli Etxeandiak amaiera ekitaldian. Presoen aldeko banderolak erakustera deitu dute. Marian Beitialarrangoitia ezker abertzaleko kideak, Pello Urizar Eusko Alkartasunako idazkari nagusiak eta Patxi Zabaleta Aralarreko koordinatzaileak nabarmendu dute zer-nolako garrantzia duen bake eta normalizazio prozesuan presoak Euskal Herriratzeak eta haien eskubideak itzultzeak.

Milaka eta milaka herritar manifestatu dira gaur Bilbon Euskal presoak Euskal Herrira eskubide guztiekin, egin dezagun urratsa lelopean. Aspaldiko manifestaziorik jendetsuena izan dela esan dute antolatzaileek. "Egin dugu urratsa; orain egin dezagun bidea. Euskal presoak etxera", esan du Marifeli Etxeandiak amaiera ekitaldian. Presoen aldeko banderolak erakustera deitu dute, "taberna, unibertsitate, etxe eta leku guztietan". Etxeandiak sakabanaketa amaitzea eta presoei euren eskubideak itzultzea eskatu du. Haien aurkako erasoak amaitu, eta zigorraren hiru laurden bete dutenak eta gaixotasun larriak dituztenak kaleratzea ere eskatu du.

Manifestazio burua Bilboko udaletxera iritsi denean, bukaera Autonomia kalearen eta Avila kalearen arteko bidegurutzean zegoen. Aita Donostia plaza ingurua jendez bete da manifestazioa hasi aurretik ere, eta, bertan pilatu den jende andanari lekua egiteko, manifestazio buruak aurrera egin behar izan du. Bilbora autobus asko iritsi dira; autobus ilarak sortu dira hirirako sarreretan, eta autobideraino iritsi dira.

Manifestazioan arlo askotako jende ezagunak hartu du parte, tartean Gernikako Akordioa sinatu zuten alderdi politikoetako ordezkariak: besteak beste, ezker abertzaleko Jone Goirizelaia, Txelui Moreno, Tasio Erkizia, Niko Moreno, Marine Pueyo eta Marian Beitialarrangoitia; Aralarreko Jon Abril, Aintzane Ezenarro, Patxi Zabaleta eta Txentxo Jimenez; EAko Pello Urizar, eta Alternatibako Oskar Matute. Beitialarrangoitiak, Urizarrek eta Zabaletak bake eta normalizazio prozesuan presoak Euskal Herriratzeak eta euren eskubideak itzultzeak duen garrantzia nabarmendu dute.

Euskal presoak Euskal Herrira ekartzea aldarrikatzen duen ikurra joan da manifestazioaren buruan, eta lepoan Etxerat-en zapia duten zenbait pertsonak eraman dute eskuetan. Ondoren, presoen mila senidetik gora joan dira. Manifestazioa txalo artean eta "Euskal presoak etxera!" oihu arteanegin du aurrera. Senideen atzetik ikusgarria izan da Bilbon bildu den jende kopurua, Autonomia eta Zabalburu kaleak bete baitira. Babes eta sostengu handia jaso ondoren, manifestazio jendetsua espero zen aurretik ere. Herritar talde batek Egin dezagun urratsa ekimena aurkeztu eta gaurko deitu zuen manifestaziora azaroaren 13an, eta harrezkero 5.000 atxikimendutik gora jaso ditu deialdiak, tartean alderdi, sindikatu eta hainbat arlotako eragileenak.

Antolatzaileek jada aurreratu dute ohi baino autobus gehiago iritsi direla Bilbora. Euskal Herri osotik heldu dira: Iruñerritik 11 autobus; Donostiatik gutxienez lau; Altsasutik bi; Etxarritik bi; Baztan, Bortziri eta Malerrekatik bi edo hiru; Lizarratik bat; Arbizutik bat; Lakuntzatik bat; Irurtzundik bat; Garestik bat; Azpeititik lau; Irundik lau; Lazkaotik bi; Lasartetik bi; Errenteriatik bost, Hernanitik bost eta Zaldibiatik bat, besteak beste.

Santiago Pedraz epaileak atzo bertan baimendu zuen, aste guztian PPk eta ETAren biktimen zenbait elkartek debekatzeko eskatu ondoren. Epaileak, hala ere, manifestazioa gertutik zaintzeko agindu dio Ertzaintzari. Aldarrikapenarekin itxaropena uztartu da gaur Bilboko kaleetan. Pello Urzelai BERRIAko kazetariak Berriketan.info sare sozialean adierazi duenez, itxaropen giroa sumatzen zen manifestarien artean.

Euskal presoak, bisitarik gabe

Euskal presoek gaur eta bihar ez dute bisitarik izango, haien senide eta lagunek Espainiako eta Frantziako espetxeetara bisitan joan beharrean Bilboko kaleetan egotea erabaki dutelako, gaurko manifestazioan ikus dadin "750 preso politikoen lekukoa". Presoak ere beren kasa ekimenak egitekoak ziren gaur, Bilboko protestarekin bat egiteko.


Igandean egingo dute San Tomas azoka Agustinetan

Agustinetan ere ez du hutsik egingo San Tomas Egunak. Egun ofiziala abenduaren 21a den arren, auzoan ere egingo dute azoka, baina hiru egun lehenago, igande honetan.

Egun horretarako ohiko egitaraua prestatu du bertako auzo elkarteak, eta azoka izango da festaren erdigunea. Txikienetatik hasi eta helduenetara, denek animaliak ikusteko aukera izango dute, eta horrez gain, baserriko produktuak erosi ahal izango dituzte hala nahi dutenek.

San Tomas Egunean falta ezin den txistorra ere dastatzeko aukera izango da. Baina txistorrarekin batera, odolkia, gazta eta sagardoa ere eskainiko dizkiete Agustinetara hurbiltzen diren guztiei.

Txikienek sorpresa handi bat izango dute: Olentzerok auzoa bisitatuko du, “eta txintxo portatu diren guztiei” opariak emango dizkie, antolatzaileen arabera. Beste sorpresa bat ere prestatu dute: zozketa. Erosketa bakoitzarekin txartelak banatuko dituzte, eta irabazleak saski bat eraman ahal izango du etxera.

Auzo elkarteak herritar guztiei egin die deia igandean auzora joateko. 11:00etatik aurrera dena prest izango dute.


Olympique Lyon da berriz ere Txapeldunen Liga irabazteko faborito nagusia

Frantziako taldeak marka ezarri nahi du, titulua bosgarrenez irabazita. Alemania, Espainia eta Ingalaterrako taldeek hori eragotzi nahi dute

Irabaz zitekeen ia guztia irabazi du Olympique Lyonek azken hiru denboraldietan: bitan Txapeldunen Liga, eta hirutan Frantziako Liga eta Kopa. Talde handiak, ordea, asko irabazi izanagatik ere, ez dira inoiz asetzen. Beti topatzen dute erronkaren bat.

Olympique Lyonek topatu du motibazio bat, eta handia da: Europako inoizko talderik handiena izan nahi du. Zaila da hori neurtzea, baina neurgailu aproposa da Txapeldunen Ligako garaipen zerrendari erreparatzea. Eta horretan bi talde daude guztien gainetik: Frankfurt eta Lyon. Launa titulu dituzte. Alemaniarrek modu sakabanatuan irabazi zituzten: estreinako aldian nagusitu ziren, 2002an, eta gero 2006an, 2008an eta 2015ean. Frantziarrek, ordea, zazpi urteko epean eskuratu dituzte lau txapelak; 2012an eta 2013an lehen biak, eta 2016an eta 2017an azken biak. Hirugarrena jarraian nahi dute orain, bosgarrena litzatekeena. Helburua lortuz gero, bakar-bakarrik geratuko lirateke Txapeldunen Ligako garaipen zerrendaren buruan.

Horretarako, aurreko sasoietako taldeari eutsi diote. Jokalariei dagokienez, apenas egon den aldaketarik. Wendie Renardek, Camille Abilyk, Dzsenifer Marozsanek, Eugenie Le Sommerrek eta Ada Hegerbergerrek, taldeko jokalari onenek segitzen dute. Aldaketa nagusia aulkian izan da. Gerard Precheur jada ez dago, azken hiru sasoietan taldearen lemazain izandakoa. Precheurrek taldea utzi zuen udan, Jean-Michel Aulas presidentearekin lan egitea «ezinezkoa» zela argudiatuta. Aulasek Frantzian sona handia duen lagun bat jarri du aulkian: Reynald Pedros jokalari ohia. Pedrosek eskarmentu eskasa du entrenatzen: St-Jean-de-la-Ruelle Frantziako CFA-2ko taldean —bosgarren maila baten parekoa— hiru urtez lorturikoa baino ez.

Maila bikaineko lehiaketa

Hala ere, harekin ere bikain ari da Olympique Lyon: hiru partida jokatu ditu Frantziako Ligan, eta hirurak irabazi ditu; 21 gol sartu ditu, eta bi besterik ez diote sartu. Ikusteko dago Txapeldunen Ligan maila horri eutsiko dion. Hasteko, kontrario samurra egokitu zaio final-hamaseirenetan, Medik Konin Poloniako taldea.

Lyonek huts egiten badu, gertu izango ditu aurkariak. Maila handikoak daude. Alemaniako, Espainiako, Ingalaterrako eta Frantziako ligetakoak nabarmentzen dira: Bayern Munich, Wolfsburg, Bartzelona, Atletico Madril, Manchester City, Chelsea eta Montpellier dira liga horietako ordezkariak. Haietako bik, hala ere, agur esango dute final-hamaseirenetan, zozketak Atletico Madril eta Wolfsburg eta Chelsea eta Bayern jarri baititu parez pare. Lehia bikaina izango da hasieratik.


Aimar Olaizolak irekiko du gaur Astigarragako sagardo denboraldia

olaizola II pelotariak irekiko du gaur aurtengo Astigarragako sagardo denboraldia; eguerdiko 13:45etan izango da, Petritegi sagardotegian, eta Gure sagardo berria esaldi famatua esanez egingo du. Lehenengo kupela irekitzearekin batera, irekiko da denboraldia. Ondoren, bapo bazkalduko dute.

Aurretik prentsaurrekoa

Sagardo Berriaren Eguna lehenago hasiko da Astigarragan. 12:00etan prentsaurrekoa izango da Sagardoetxean. Bertan, Bixente Arrizabalaga alkateak uzta berria aurkeztuko du eta sagardo berriaren ezaugarriak emango ditu, elaborazio prozesuaren inguruko informazioarekin batera.

Sagarrondoa landatuko du

Aurretik ordea, lanean jarriko dute eguneko protagonista, Aimar Olaizola, gosea egiteko akaso; izan ere, 13:00etan, Sagardo Berriaren Eguneko protagonistak sagarrondo bat landatuko du, Sagardo Museoaren sagastian. Ekitaldi sinboliko hau 2006az geroztik egiten da eta naturaren dinamikotasuna eta berritzeko ahalmena adierazi nahi ditu.

Barrikoteak tabernetan

Astigarragako tabernetan ere izango da gaurko egunarekin uzta berriko sagardoa probatzeko aukera, izan ere, barrikoteak jarriko dituzte egun osoan zehar, bezeroek sagardo berria probatzeko.

Bertatik bertara

Aurtengo gonbidatua, Aimar Olaizola pelotaria aukeratzeko ez dira urruti joan Astigarragakoak; oraintxe pelota munduan dagoen pelotaririk onenetakoa, onena ez bada, topatzeko, Urumean gora jo besterik ez dute egin behar izan Astigarragakoek. Joan den urtean Andoni Luis Aduriz sukaldariak inauguratu zuen denboraldia, eta aurrekoan, 2007an, Juan Martinez de Irujo pelotariak. Horiez gain, Jose Luis Korta, Ainhoa Arteta, Periko, Mikel eta Xabi Alonso, Abraham Olano eta beste pertsona ospetsu asko izan dira Astigarragako mama goxua dastatzen.

Hernaniko txotx denboraldia

Hernaniko txotx denboraldia datorren astean hasiko da ofizialki; datorren igandean, hilak 25, hain zuzen, inauguratuko da denboraldia. Igande horretan, pertsona ezagun bat etorriko da kupela irekitzera plazara. Antolatzaileek ez dute esan oraindik nor izango den protagonista, baina laister adieraziko dute, egun horretako eta denboraldiko egitarauarekin batera. Egitaraua

12:00etan, prentsaurrekoa Sagardoetxean. 2008ko uztaren eta sagarra eta sagardoaren ezaugarriak azalduko ditu Bixente Arrizabalaga alkateak.

13:00etan, 2009ko Sagardo Berriaren Eguneko protagonistak, Aimar Olaizolak, sagarrondoa landatuko du. Sagardo Museoko sagastian.

13:45etan, Lehen kupela irekiko da, Aimar Olaizolak Gure Sagardo Berria esatearekin batera. Petritegi sagardotegian. Bertan bazkalduko dute.

Egun guztian, Astigarragako tabernetan barrikoteak izango dira.


Eguberritako estra azaroan lortzeko aukera eskainiko du Doneztebarrak Merkatarien Elkarteak

1.000 euroko eta 500 euroko sari bana emanen dute azaroaren 28ra bitarte egiten diren 40 eurotik goitiko erosketen truke

Irabazi gurekin Eguberritako estra azaroan goiburupean, kanpaina berri bati ekin dio Doneztebarrak Merkatari eta Zerbitzu Elkarteak azaroaren 9tik 28ra. Elkartetik jakinarazi dutenez, herrian bertan erosketak egiten dituztenak saritzea da kanpainaren helburua, azaroan Eguberritako estra bat (1.000 euroko lehen saria eta 500 euroko bigarren saria) irabazteko aukera emanez.

Kanpaina honetan parte hartu ahal izateko, bloke bakoitzeko denda edo entitate batean 40 euroko gastua egin behar da. Behin txartela beteta, 500 euroko edo 1000 euroko baleen zozketan parte hartu ahal izanen da. Kanpaina azaroaren 9an hasi eta 28an bukatuko da, zozketa batekin. Hain zuzen arratsaldeko 7ak aldera eginen dute zozketa kiroldegian, Erreka kirol elkarteko eskubaloi taldeen aurkezpenaren aitzinetik.

Doneztebarrak elkarteak dioenez, «herrian bizitzea ez da bakarrik ogia edo janaria erostea eta bertan lo egitea. Herrian bizitzeak erran nahi du, herria bizirik mantentzen ahalegintzea, herria zaintzea, herrian egiten diren aktibitateetan laguntzea, ekitalditan parte hartzea eta herriko komertzio eta zerbitzuekin kontatzea erosketak egiterako orduan».

Herriko komertzio eta zerbitzuak, bere aldetik herria bizirik mantentzen saiatzen dira. Alde horretatik, Doneztebarrak Merkatari eta Zerbitzu Elkarteak herriko hainbat ekitalditan laguntzen du (errege kabalgatan, eskolako guraso elkarteko zineari laguntzen diote kartelak eginez, herriko bestetan txokolatada antolatzen dute, iñauterietan karroza hoberenari saria ematen diote…).


Jazpanako irudi onena, Egoitz Irizarrena

Egoitz Irizar beasaindarrak irabazi du Jazpana! Fest jaialdiko aurtengo argazkia rallya. Willis Drummon taldearen kontzertuan Jurgi abeslariari ateratako argazki honekin irabazi du lehiaketa Irizarrek. Sari gisa, Beasaingo Foto Alzuri argazki dendak eskainitako 200 euroko balea jasoko du, dendan bertan erabiltzeko.

Lehiaketara aurkeztutako lanekin, erakusketa antolatzeko asmoa dute Jazpanako kideek, baina ordura arte zain egon gabe, flicker-en duten orrian ikusi daitezke argazkiak: http://www.flickr.com/photos/jazpana/


LABek Alfa taldearen "axolagabekeriari" egotzi dio Mecanica Mallabiren itxiera

Epaitegitik likidazio autoa jaso duela jakinarazi die zuzendaritzak langileei. Mallabiko lantegian 81 lagun ari dira lanean, eta greba mugagabera joko dutela iragarri dute.

Mecanica Mallabi konpainiako zuzendaritzak joan den astelehenera atzeratutako bilera batean jakinarazi zion enpresa batzordeari jaso duela epaitegiko likidazio autoa, eta lantegia ixteko momentua iritsi dela. Mahai gainean jarritako platera "aspaldi prestatutakoa" dela uste badute ere, itxiera "modu krudel eta ilunean" gauzatu izana salatu dute langileek. Alfa taldearen "diruzalekeria" arbuiatzeaz gain, profesionaltasun eta gaitasunik eza egotzi diote. Egun, 81 lagun ari dira beharrean Mallabiko (Bizkaia) lantegian.

LABeko ordezkariek "kudeaketa penagarria" egin izana aurpegiratu diete Mecanica Mallabiko arduradunei. Sindikatu abertzalearen arabera, Alfa taldeko zuzendaritzak "iluntasunez" jokatu du: "Astebete lehenago sartu zuen epaitegian likidazio proposamena langileei ezer jakinarazi gabe, haren arabera ezin dielako aurre egin hartzekodunen hitzarmenaren ordainketari". Irtenbideak bilatzeari uko egin diola ohartarazi du, gainera: "Ez da bere estiloa. Alfako zuzendaritzak berriro erakutsi du zein gutxi axola zaizkion pertsonak, eta zenbat zenbakiek; bereziki, haienek".

181 langiletik 81 langilera

Zorraren %50 barkatzea lortu zuen enpresak, baina zegokiona ordaintzen hasteko eguna iritsi zaionean langileen "iragarpenik okerrena" egi bihurtu duela txarretsi du LABek: "Ez ordaintzea eta langileak kaleratzea izan da zuzendaritzaren konponbidea. Ez du lotsarik". Aurrera begirako egitasmo eta mobilizazioak adosteko, langileek batzarra egingo dute astelehenean, ez daudelako "horrelako astakeriak" onartzeko prest. Hasteko, asteartetik aurrera greba mugagabera joko dutela iragarri dute. Bihar "benetako" industria politika baten alde Bilbon egitekoa den manifestazioan parte hartzera ere deitu dute.

Mecanica Mallabik 181 langile zituen 2011. urtean, eta 27,3 milioi euro fakturatu zituen. 2014an, ehun lanpostu kendu, langile berriak azpikontratatu, eta enpresako beharginei soldata "era nabarmenean" jaitsi ondoren, 7,6 milioi fakturatu zituen 81 langilerekin. Enpresaren txikitzearekin oso kezkatuta agertu dira aspaldian langileak, eta haren aldeko apustu garbia ez egitea leporatua diote haren jabeari, Alfa taldeari. Bereziki haserre azaldu dira 2009an makinak eta langileak Errumaniara igorri zituztelako, Alfa taldeak sortutako Rumagol enpresara. Mecanica Mallabiren "lehiakide zuzena" den enpresa batera, alegia.


Zarraoaren hitzak "doilortzat" jo ditu Getxoko PPk

ETAri laguntzea leporatuta kondenatua izan zen laguna kontratatu izanari eusteko, Inaki Zarraoa alkateak egindako adierazpenak "doilortzat" jo ditu Marisa Arrue Getxoko PPko bozeramaleak. Ildo horretan, udal lan zerrendetatik lanpostuak emateko orduan, "kontu handiagoarekin ibiltzeko" eskatu dio zinegotzi popularrak. Gaineratu duenez, "Ez gara diskriminazioaz hitzegiten ari, segurtasunak baizik. Nori ematen dion lanpostua jakin beharko luke Udalak". Are gehiago, "oraindik ere lanpostu askotan mundu erradikalarekin lotutako jendea" dagoela esatera heldu da. Arrueren ustez, alkatearen hitzek "Zuzenbide Estatua manipulatu eta errealitatea faltsutu egiten dute, politikoki eta pertsonalki etekinak lortzea helburu bakarra izanik". Nahiz eta langilearen egoera zein zen ezagutu, berdin jokatuko zuela adierazi zuen Zarraoak, "lanpostu hori eskuratzeko eskubide osoa zeukalako".

Marisa Arruek agerian utzi duenez, Batasuna udaletxean ez dagoela agintaldiko lehenengo urtea bete delako, "euren buruak zoriontzeko" eman du gaurko prentsaurrekoa Getxoko PPk. "Askatasun apur bat gehiago egoteaz gain, ETAko hiltzaileek jada getxoztarren diruarekin ez direla finantziatzen harrotasunez hartu behar dugu", adierazi du, Zarraoa "demokraten garaipenarekin" ez duela bat egin nahi gaineratzearekin batera.

Horretaz gain, "mundu erradikalarekin" Zarraoak duen "elkarkeria" kritikatu du Getxoko PPko bozeramaleak eta "biltimen eta demokratengandik aldendu" izana egotzi dio alkateari. "Berak eta EAJk erradikalei ordaintzen dieten bidesaria ezagutzeko esandakoak entzutea besterik ez dago", gaineratu du.

ETAko Bizkaia komandoari laguntzea leporatuta kondenatua izan zen Patxo Zabalari buruz hitzegiterako orduan, berriz, "tiro frogak egiten", Barrikako baserrian "ETAko kide garrantzitsuak izan zituenaren "susmoa" duela aipatu du Arruek. Atezain lanetan, bisitak euren bulegoetara laguntzen zituela ere gaineratu du. PPko zinegotziak esan duenez, "harreman zuzena zeukan gurekin. Sartzeko eta irteteko ordutegiez gain, une horietan babesturik geunden ala ez ere bazekien".


700 ikaslek hartuko dute parte seigarren Orbel-Haizea egitasmoan

Gaur Pio Baroja eta Mendibileko ikasleek adinekoen esperientziak entzun dituzte.

Irungo Udalak, seigarrenez jarraian, Orbel-Haizea egitasmoa jorratuko du aurten. Memoria historikoa adinekoen bizipenetatik berreskuratzeko programa da, udalak Hezi Zerb Elkartea, Gipuzkoako Foru Aldundia eta Eusko Jaurlaritzarekin elkarlanean egindakoa.

Datozen asteetan, hiriko ikastetxeetan frankismo garaiko testigantzak emango dituzte. Gaur, Pio Baroja eta Mendibil ikastetxeetako ikasleek Jose de Sola eta Rosi Perez irundarren istorioak entzun dituzte.

Egitasmoarekin batera, abenduaren 11tik 14ra 280 ikasleko talde batek Frantziako Gurs kontzentrazio esparrua bisitatuko du. Txangoan bizitutako esperientziak idazlanetan islatu beharko dute ikasleek, eta egitasmoari amaiera emateko, lan guzti horiek jasoko dituzte.

Gainera, etxeko txikienentzako (LH 6ko ikasleak) ere Orbel-Haize bertsio gaztea egingo dute. Frankismoarekin eta Guerra Zibilarekin zerikusia duten hiriko leku edota pertsonaiak ezagutuko dituzte.


Batasuna, Aralar, AB, Zutik eta ANV elkarlanean ariko dira presoen eskubideen alde

Adierazpen bateratuan, larunbateko manifestaziora joateko deia egin dute


Gazteirudiak'06 lehiaketa iragarri dute

Getxoko Udaleko Gazteria Zerbitzuak Gazteirudiak’06 deialdia kaleratu du bigarren urtez, "gazte getxoztarren sormena sustatzeko eta aldi berean beraiek egindako marrazkiak eta margolanak lortzeko asmoz". Lan horiek Udal Gazteria Zerbitzuaren, Gizarte Zerbitzuen, Inmigrazio Arloaren, Berdintasun Arloren edo beste udal erakundeen argitalpenak grafikoki hornizeko erabiliko dira. 2005ean eskuratutako lan batzuk Gazteria Zerbitzuak argitaratutako publizitate esku-orrietan, udal web orriaren gazteriarentzako txokoan edota "Gazteak" aldizkarian erabili izan dira. Iazko lehiaketan 47 argazki, marrazki eta muntaketa grafiko eskuratu ziren lehiaketari esker. Argazkian, iaz lehiaketa ezagutarazteko Xake plazan jarritako panel bat.

Aurten, berriz, lehiaketa marrazki eta margolanetara mugatuko da. Gouache, akuarela, teknika mistoak, akrilikoa, ikatz-marrazketa, eta beste teknika batzuk erabili ahal izango dira. Horretaz gain, aurten berritasun bezala, Gazteria Zerbitzuak aditu talde batek zuzendutako tailerrak eskainiko ditu lanak egiteko. Hautatutako lanak egilearen izenarekin eta telefonoa edo posta elektronikoarekin batera argitaratuko dira.

Deialdiaren baldintzak

Getxon bizi diren 12 eta 30 urte bitarteko gazteek har dezakete parte. Parte-hartzaile bakoitzak gehienez bi lan aurkeztu ahal izango ditu eta era berean pertsona bakoitzeko bi lan aukeratu ahal izango dira. Guztira, gehienez, 50 lan aukeratuko dira.

Gaia askea izango da, baldin eta indarkeriarik gabeko irudiak, eduki sexistarik, arrazistarik, xenofoborik edo mota orotako bazterkeriarik gabeak badira.

Lanak 2006ko apirilaren 3tik maiatzaren 2ra bitartean entregatuko dira Algortako Gazte Informazio Bulegoan, Tangora etxean, (Algortako Etorbidea, 98). Aipatu bulegoaren ordutegia honako hau da: astelehenetik ostiralera 11:00etatik 14:00etara eta 17:30etik 20:00etara. Ondoren, aukeratzen den lan bakoitzeko 20 euro emango dira.

Lehiaketaren oinarriak honako tokietan irakur daitezke: udal web gunean (www.getxo.net), Gazte Informazio Bulegoan, Udaletxean eta Getxoko, Itzubaltzeta / Erromoko eta Algortako Herritarren Arretarako Bulegoetan. Era berean, argibideak eska daitezke 944 910 114 telefonoan, gaztebulegoa@getxo.net posta elektronikoan edota SMS mezua bidaliz 667 600 740 telefono zenbakira.

Lanak egiten laguntzeko tailerrak

Udal Gazteria Zerbitzuak lehiaketa honetan parte hartu nahi duten guztiei bi tailer eskainiko dizkie era guztietako lanak egin ahal izateko. Honetarako Hobby & Art taldearen laguntza profesionala izango da.

12 urtetik 17 urtera bitarteko gazteek tailerretan martxoaren 20an eta 27an eta apirilaren 3an eta 10ean, 18:30etik 20:00etara hartu ahal izango dute parte. Euskaraz edota gazteleraz izango dira. 5 euro ordaindu beharko dituzte Hobby & Art Estudioan, Anboto kaleko 2 zenbakian (sarrera Aingeruaren etorbidetik).

18 urtetik 30 urtera bitarteko gazteek toki berean beste tailer batean parte hartzeko aukera izango dute, baina apirilaren 5, 12, 19 eta 26an 20:00etatik 21:30era. Gazte interesatuek Gazteentzako Informazio Bulegoan eman dezakete izena.


Baratzetik platerera sortzen dugun paisaia aztergai

Irailaren 7an, Landare eta loreen kontsulta aurrez aurre, baratzetik platerera sortzen dugun paisaia jardunaldiak antolatu ditu ARGIAk, Orona Fundazioarekin, Diametro 200 eta Karabeleko proiektuekin elkarlanean. Galarreta auzoan dagoen Orona Ideo eraikinean izango da [hemen kokapenaren mapa], 11:00etan hasita. Bi zati nagusi izango ditu: Jakoba Errekondoren Bizi Baratzea liburua eta eskualdean abian diren lau proiektu oso berezi aurkeztuko dira hasieran, eta ondoren landareen eta loreen aurrez aurreko kontsultategia eskainiko dute Jakoba Errekondok eta Iñigo Segurolak.

Baratzetik platerera, hamaika proiektu

Oronako Diametro 200 proiektuaren aurkezpenarekin hasiko da ekimena [erreportaje honetan azaldua du ARGIAk Diametro 200 jatetxearen proiektua]. Slow-kafetegi eta jangela honek Oronako langileei eta bisitariei ematen die jaten tokiko, garaiko eta ahal den heinean produkzio ekologikotik datozen gaiekin. Orona Fundazioaren Garapen Zuzendaria den Iñigo Marketek eta Luis Irizar sukaldari eskolako maisua den Fede Pachak aurkeztuko dute proiektu hau.

Diametro 200-en hornitzaile da Karabeleko Ekonekazaritza etxaldea, eta proiektu hau ezagutzeko aukera izango dugu, Oier Iurramendi kidearen eskutik. Bere baratze ekologikoa esperimentazio zentroa da, bertan espezie ugari aztertzen dituzte. Eta buru gaixotasuna duten pertsonei eta baztertze arriskuan dauden beste kolektibo batzuei zuzendutako errehabilitazio psikosozialerako zentroa ere bada Karabeleko.

Ondoren, Lur paisajistak enpresak azken urteetan martxan jarri duten Lur Garden lorategia aurkeztuko du Iñigo Segurolak: Oiartzunen 20.000 metro koadroko lorategi esperimentala osatzen joan dira azken sei urteetan eta hamasei gune ditu. Aurten hasi dira lorategian bisita gidatuak antolatzen.

Landare eta lore kontsulta

Euskadi Irratian eta bizibaratzea.eus webgunean erantzuten die Jakoba Errekondok landarezainen galderei. Zuzeneko kontsultak ere egin ditu azken urteotan herriz herri, baina oraingoan Iñigo Segurola ekimenera batu izana da nobedadea. Duela urte askotik lorezaintzari eskainitako telebistako programa ezaguna egiten du Segurolak, eta aspaldi elkarrekin lan egindakoak dira biak.

Bertako eta garaiko produktu ekologikoekin osatutako luntxa dastatuz biribilduko dute bertaratutakoek esperientzia truke hau. Beraz, ikasturteari indarrez ekiteko aukera ona dute baratzean, landare eta loreetan, eta kontsumo jasangarrian interesa dutenek: irailaren 7an, goizeko 11:00etatik aurrera, Orona Ideon. Donostia-Hernani eta Andoain-Ospitaleak autobus lineak erabil ditzakete inguru horietatik hurbildu nahi dutenek.


San Emeterio izan da borreroa

Baskoniak 82-83 galdu du ACB ligako finalerdietako lehen partida. Sito Alonsoren taldeak partida ona egin du, baina ez du biribiltzen jakin. Bihar daukate bigarren partida

Baskonia. Laprovittola (7), Hanga (12), Tillie (11), Diop (2), Ledo (10)—hasierako bostekoa— Larkin (17), Voigtmann (6), Sedekerski, Beaubois (5), Blazic (2) eta Xengelia (10) .

Valentzia. Diot (9), Martinez, San Emeterio (24), Sikma (5) eta Dubjevic (15)—hasierako bostekoa— Thomas (3), Sato (4), Vives, Oriola (9), Sastre (14), Ferrando, eta Krastsov.

Markagailua. 22-21, 41-33 (atsedenaldian); 64-58 eta 82-83.

Epaileak. Ez dute jokalararik kanporatu, eta amaieran txistuak jaso dituzte.

Bestelakoak. Ikusleek ia bete egin dute Gasteizko Buesa Arena pabiloia, ACB ligako finalerdietako lehen partidan. Giro ederra egon da harmailetan.

Baskoniako zaleek ondo ezagutzen dute Fernando San Emeterio. Haren saskiratzeek makina bat garaipen eman zizkieten, baita Liga bat ere. Atzo, ordea, Sito Alonsoren taldearen borrero izan zen. Azken laurdenean hark erakutsitako lasaitasunak eta egindako saskiratzeek, partidatik ez joaten lagundu zioten Valentziari. Horri esker, puntu bakarragatik izan bazen ere, lehen garaipena eman zion Valentziari finalerdietako lehen partidan, 82-83, eta kantxa faktorea berreskuratu du. Baskonia aurretik egon zen partidaren zatirik handiena. Hamar puntuko aldea izatera ere ailegatu zen. Baina ez zuen jakin izan defentsan eta erasoan egin zuen lan ona biribiltzen. Edozeinek irabaz zezakeen, eta, azkenean, Valentziak lortu zuen.

Valentziari irabazteko azkartasuna eta intentsitatea beharrezkoak zirela esan zuen partida aurretik Sito Alonsok, eta hori lortzeko hasierako bostekoan atera zituen Laprovittola, Diop eta Tillie, adibidez. Bilatzen zuena lortu zuen Alonsok. Erritmo bizian hasi zen Baskonia, erasoan zein defentsan. Elkarri lagunduz, lehen partida irabaztearen garrantziaz jabetuta. Ondoren atera ziren Xengelia, Voigtman eta Larkin eta sosegua eman zioten taldeari, baina intentsitate eta talde lan berdinarekin jarraituz. Lan horren isla izan ziren partidaren lehen bi laurdenetan Valentziak galdutako zazpi baloiak.

Hala, Baskoniak bigarren aukerak zituen erasoan. Horrenbestez, eta nahiz eta lehen laurdena estu amaitu zen (22-21), bigarrenaren azken bost minutuetan Sito Alonsoren taldeak partidako lehen errenta lortu zuen, eta ordurarte neurketan zuen alderik handienarekin iritsi zen atsedenaldira, zortzi puntukoa, hain zuzen: 41-33. Dubjevicek bakarrik lortu zuen Gasteizko taldearen saskian eraginkor izatea. Zazpi puntu lortu baitzituen.

Bigarren zatia hamar puntu aurretik hasi zuen Baskoniak: 43-33. Bazirudien norgehiagoka hautsiko zutela gasteiztarrek. Baina kontrakoa gertatu zen. Dubjevicen eta San Emeterioren eskutik Valentzia suspertu egin zen. 0-8ko partziala egin zion, eta puntu bakarrera jarri zen: 47-46. Bost minutu pasatxo falta ziren hirugarren laurdena amaitzeko. Sufritzeko momentua zen. Baina Baskoniak bazekien halako partida batean izango zituela egoera zailak, eta pazientzia izaten jakin zuen. Hala, Larkinek ezin modu hobean hautsi zuen bolada txarra. Hirukoa sartu zuen, eta falta egin zioten. Jaurtiketa librea sartu, eta Baskoniak bost puntuko aldea lortu zuen: 51-46, 4.47 falta zirenean. Eta errenta hori areagotu egin zen Ledoren lau puntu eta Larkinen eta Xengeliaren jokaldi bati esker, besteak beste. Hirugarren laurdena amaitzeko minutu eskasera, Baskoniak bederatzi puntuko abantaila zeukan: 64-55. Baina laurden horretako azken jokaldian Oriolak hirukoa egin zuen: 64-58.

Azken laurdenean, Baskoniak zazpi puntuko aldea ere izan zuen lau minutu eta erdiren faltan, 77-70. Baina Valentziak hobeto jokatu zituen ordutik aurrerako jabetzeak, batez ere San Emeteriori esker. Eta minutu eta hamazazpi faltan 80-81 jarri zen aurretik. Azken jokaldian Sito Alonsok Ledori egindako kirolez kontrako falta bat eskatu arren, garaipena Valentziarentzat izan zen.

Bihar izango dute bigarren partida, 20:30ean, Buesa Arenan. Gasteiztarrek ezinbestean irabazi behar dute, kanporaketa maldan gora ez jartzeko.


Kartzeletara joan ohi diren gidariek furgoneta martxa antolatu dute

Maiatzaren 7an izango da, Bilbon, presoen sakabanaketa salatzeko. Ostean, egun osoko egitaraua prestatu dute Larrabetzun (Bizkaia)


Txakurrek egoiliarrek baino eskubide gehiago al dituzte?

Bi izeba ditut Santa Ana egoitzan, pandemia egoera dela eta, egoitzaren mugetatik atera ezinik oraintxe bertan. Hesiari helduta, Arrosategi parkera begira, galdera hau da egin didatena eta egiten diodana herriari: txakurrek egoiliarrek baino eskubide gehiago al dituzte? Han ikusten dituzte txakurrak euren jabeekin bueltaka eta eurak, begira. Ulertzen dute garai zailak direla, ulertzen dute neurri zorrotzak hartu behar izatea, baina bazterkeria hutsa iruditzen zaie egoitzaren ondo-ondoan izanda Arrosategia, lehentasunik ez izatea egoiliarrek.

Itxiturari dagokionez, Arrosategia oso erraz kontrolatzeko lekua da. Parrokia aldera dago soilik irekita. Izebek esaten duten moduan, oso sinplea litzateke konponbidea: alde hori ere ixtea eta sarrera bakarra Santa Anakoa izatea, bertako 88 egoiliarrek arnasgune bat izan dezaten.

“Malekoian udan erabili dituzten hesiak hor jarri besterik ez dute gu babestea baldin bada kontua!”. Irtenbidea ere hortxe ikusten dute, eskura.

Haiek ikusten dute, badute zer erantzun bizi duten itolarri egoera honetan ere. Zentzuduna da aldarrikapena. Are gehiago konponbidea, borondaterik badago behintzat. Eta epe motzean, luze joko duen kontua da eta.

Dagokionari, dagokiona egin dezan. Ahotsa eta hitza izebena da, idatziz jartzea besterik ez da izan nire lana. Erantzunaren zain daude hesiaz bestaldeko txakurrei begira.


Osasunak ametsetako itzulera izan du, Leganesen irabazita


Valle de Egüesen aurka lehiatuko da igandean Ulacia Grupo

Igandean, martxoaren 25ean, Eguesibarko taldearen aurka jokatuko du partida Ulacia Grupok, Aritzbatalde kiroldegian, 18:30ean, ohi bezala. Euren webgunean jakinarazi dutenez, nafarrak zarauzko taldearen aurkari zuzena dira, eta mailari eusteko bidean irabazi beharreko norgehiagoka izango da igandekoa.


Proiektors: ahaztutako ikus-entzunezkoak berreskuratzen

Gaur egun, edonork grabatzen du bideo bat mugikorrarekin. 50eko hamarkadan, ordea, hori ezohikoagoa zen, baina egon bazegoen halakorik. Bi bergararren eta eibartar baten ekimena da Proiektors. Hain justu, Eibarren dute lokala, eta han biltzen dituzte ikus-entzunezkoen alorreko altxor mordoa.


Uarkapera pasata ere, Txikilandia 2012 harrera onarekin hasi da

Txatxilipurdik lanean buru-belarri hasi du urte berria. Azken 20 urtetotan moduan, Txikilandia Gabonetako jolas parkea ireki dute. Gaur goizean (11:00), hain zuzen. Aurten, gainera, nobedade bereziak izan dira hasieratik: Musakolako kiroldegian beharrean, Uarkape pilotalekura pasa da, esaterako. Antolatzaileen arabera, parkea antolatzeko lekualdaketak zenbait buruhauste sortu badizkie ere, harrera ona izan du Txikilandia berrituak. Bestalde, gaur bertan hasi dira Argentinako Chascomus herriko udalekuetan Txatxilipurdiko lau begirale.

ARGAZKI GALERIA

Askotariko eskaintza dago Txikilandia 2012n: tailerrak, Irrien Lagunen puzgarriak, ohe elastikoak, karaokea, ludoteka, guraso txokoa, teknologia txokoa –Wii kontsola, Guitar Hero...– . Ikuskizunak ere ez dira falta: 11:30ean eta 17:30ean ipuin kontaketak, txotxongiloak eta antzerkiak.

Jolas parkea Uarkapen egongo da gaur eta bihar eta hilaren 5ean, ordea, Musakolako igerilekuan egongo da goizean, 11:00etatik 14:00etara. 0 eta 6 urte artekoak igerileku txikian izango dituzte jolasak eta 6-12 urte artekoak, berriz, puzgarri eta jolasekin gozatzeko aukera izango dute igerileku handian.

Arratsaldean, amaitzeko, Porrotx eta Bonberenea txarangak Herriko plaza eta gaztetxea hartuko dute. 17:00etan irtengo dira kalejiran Herriko plazatik eta 18:00etan ikuskizuna egongo da gaztetxean. Ikuskizun horretarako sarrera mugatua da eta haur bakoitza gehienez heldu batekin sartu ahal izango da. Sarrerak gaur eta bihar eros daitezke Uarkapen.

Txatxilipurdi Argentinaraino

Bestalde, Txatxilipurdiren lau begirale daude Argentinako Chascomus herrian, hango euskal etxeak antolatzen dituen udaleku batzuetan. Aldundiak proposatutako lehiaketa baten bidez heldu da Txatxilipurdi Amerikaraino eta gaur bertan hasi dira Arrasateko lau begiraleak bertan lanean.

Hilaren 8ra arte arituko dira lanean, errefortzu modura. Euskal etxeak emango die ostatu; esperientzien elkartrukea du helburu ekimenak.


Etxean otso izan behar

Athleticek sendo jarraitu gura du etxean, Valentzia nabarmen behetik gora datorren taldearen aurka

Etxean otso eta kalean uso dabil Athletic azken jardunaldietan. San Mamesen jokatutako azken partidan sasoiko norgehiagokarik osoena jokatu zuen. Baina Betisen kontrakoaren aurreko eta ondorengo bi partidetan bestelako ahozaporea utzi du Ernesto Valverderen taldeak. Eman dezakeenetik urrun aritu da Athletic, eta egindako jokoa jarraitzailea amorrarazteko adinakoa izan da. Jokalarien jarrera ezbaian jarri arte, hain zuzen ere.

Argi dago Athleticeko jokalarien konpromisoa ezin dela dudan jarri. Ondo edo txarto jokatuko dute, baina euren jarrera beti da profesionala. Hala ez balitz, ez luke zentzu handirik izango egungo filosofiari eustea. Baina azken partidetan hasieratik aritu diren askoren dohainen artean ez dago oldarkortasuna. Eta gabezia horrek min ematen die zaleei gauzak oker egiten direnean.

Egun antzekotasun handiak dituzten talde bi dira Athletic eta Valentzia. Sailkapenari erreparatuz gero, helburuak betetzen ari dira. Hamabi punturekin, Europan sartzeko lehian ari dira biak. Baina ez batak ez besteak ez du egin eurengandik espero den jokorik. Valentziak oso txarto hasi zuen sasoia, eta, azken hiru partidak irabazi baditu ere, ez da talde sendoa. Jonasen talentuari esker irabazi ditu puntu gehienak. Athleticen antzera. Proiektu berria egonkortu guran dabiltzan bi talderen arteko klasiko bat izango da Katedralean.


Box San Sebastian eta Galparsoro okindegiak jaso dute Saltoki Bereziari saria

Galparsoro okindegiko ilarak. (Argazkia: Lide Ferreira)

Donostiako Merkataritza eguna da gaur, eta Saltoki Bereziari saria emateko baliatu dute ospakizuna. Box San Sebastian, larrugintza dendak eta Galparsoro okindegiak jaso dute aitortza. Euren ibilbidea aitortu eta omendu nahi izan ditu horrela Ekonomia, Merkataritza, Ostalaritza eta Turismo zinegotzigoak.

“Tokiko enpresariek kalitatearen eta berrikuntzaren alde egindako apustuagatik eta gauza desberdinak egitean hartutako arriskuagatik jaso dute saria. Hori da erreferente den sektore hau mugiarazi behar duena eta hiriak bultzatu behar duena”, adierazi du Ernesto Gasco Ekonomia Sustapeneko zinegotziak.

1948an sortu zuen Box San Sebastian enpresa Manuel Gonzalezek. 22 urte zituen San Jeronimo kalean denda txiki bat sortu zuenean. Pepi Barañaga emaztearekin indartu zuen negozioa. Eguzkitan belzten zituen ondoren turistentzako egingo zituen poltsentzak larruak.

Belaunaldiz belaunaldi igaro da larrugintza negozioa, eta egun Gonzalez Barañaga anaiek bi denda dituzte Erdialdean.

Galparsoro okindegia, berriz, 1933an sortu zuen Miguel Galparsorok. 75 urte beranduago, leku berean jarraitzen du, Kale Nagusiko 6. zenbakian. Mikel bilobak gidatzen du egun. Teknikak aldatu badira ere, modu tradizionalean egiten dute ogia. Aukera asko handitu dute, eta kalean sortzen diren ilarak ikusi besterik ez dago, herritarren harrera ikusteko. Galparsoro okindegiko ogiarekin egiten dituzte otorduak donostiar askok.


Uzturreko gurutzea lapurtu zutenekoa

Mendira igoz edo korrika; askok aukeratu behar izaten dute urtea amaitzeko modua. Gaurkoan zenbaiti denerako denbora eman die: Uzturre mendia igo, gurutzea lapurtu eta Tolosako Elkartasun Krosean korri egin. Betiko legez, krosa hainbatentzat kirol lehia bada ere, beste askorentzat festa bihurtzen da urteko azken korrikaldi hau.

Honela, mendizale lapurrez gainera, Tolosako kaleak, San Fermin zaleez, Gabonetako apaingarriz jantzitako korrikalariez, animalien mozorro beroez, eskiatzaileez edota buruhandiez bete dira. Guztiak dortsalak jantzita, salgai jarritako 950 dortsal horietako bat soinean zutela.

Mozorroek, dortsalek eta elastiko koloretsuek argitu dituzte Tolosako Alde Zaharreko kale estuak. Korrikalariak Udaletxe plazatik abiatu badira ere, Solana kalea estu geratu zaie. Korrika saioa mantsotu eta berriro ere lasterketa egiteari ekin diote hainbatek. Hala ere, batzuek etxetik atera aurretik bazekiten eskoba lana egingo zutela eta uneoro lasterketa ixten izango zirela.

Ikuslez bete dira Tolosako kaleak, 15:30ean, txikienen lehen lasterketa abiatu denetik, eta helduena amaitu arte bete-beteta mantendu dira, korrikalariei animo beroak eskainiz.

Samaniego eta Orixe ikastetxeetako antolatzaileek, aurten ere, Bibliomula proiektua garatzera bideratuko dute krosean jasotako dirua. Honela. parte hartzaile eta ikusleek proiektuaz gehiago jakiteko, Zerkausian egon da postua ikusgai arratsalde guztian zehar.

Eta berritasunei begira, trofeoak Orixe institutuko eta Tolosaldea Lande Heziketa Institutuko ikasleek egin dituzte; batzuek diseinatu eta besteek garatu. Hauek izango baitira aurrerantzean banatuko dituzten oroigarriak.


Organo erromantiko beste ziklo bat gurean

Zapatuan organo erromantikoaren nazioarteko zikloaren beste edizio bat hasiko da. Gipuzkoako Foru Aldundiak eta Azkoitia, Azpeitia eta Bergarako udalek antolatu dute. Bihar hasi eta urriaren 25a bitartean iraungo du. 12 kontzertu izango dira guztira, eta horietatik lau San Pedro parrokian. Kontzertu guztiak doan izango dira eta 20:00etan izango dute hasiera.

Egitaraua eta berezitasunak

Ainhoa Soraluze mezzosoprano errenteriarrak zikloa estreinatuko du bihar. Ondoan, Fernando Gonzalo organo jole donostiarraren laguntza izango du. Ainhoa Soraluze berez Errenteriakoa da, baina Milanen daramatza hamabost bat urte. Errenteriako Andra Marin hasi zen, gero Donostiako Orfeoian eta orain opera munduan ari da lanean; izan ere, azaroan Irunen Mozarten Txirula miresgarria operan Hirugarren Dama papera ere egingo du. Ez da Bergaran kantatzen duen lehen aldia orain pare bat urte Iñigo Alberdik zuzentzen zuen udazkeneko zikloko kontzertu bat eman zuen-eta bertan. Organo ziklorako egitarau aproposa bilatzen eta aukeratzen saiatu da azken hilabeteetan.

Urriaren 11n bestalde, Michael Eckerle eskarmentu handiko organo jole alemaniarra arituko da. Hark 13 urtetik aurrera organoa jotzen ikasi zuen. Marshall eta Alexander bikote ezaguneko organo jole da. 23 disko grabatu ditu, asko Alemanian.

Abesbatzen protagonismoa

Aurtengo zikloko berritasunetako bat parte hartuko duten abesbatzen kopurua da. Esaterako, urriaren 18an Beasaingo Loinatz abesbatza arituko da organoarekin batera. Xabier Sarasolaren zuzendaritzapean eta Gerardo Rifon organo jolearekin batera kontzertu bikaina eskainiko dute. Zikloko azken kontzertua, urriaren 25ean eskainiko dute. Bertan Oñatiko Ganbara abesbatzako 30 kideak arituko dira Esteban Urtzelairen zuzendaritzapean, eta organoa jotzen, berriz, Alize Mendizabal. Donostiar gazteak hainbat kontzertu eman ditut Espainia eta Frantzian batez ere, bakarlari moduan eta laguntzaile moduan ere bai, eta gaur egun, piano irakaslea da. Aurten ere, pantaila handi bat jarriko dute – aurreko urteetan bezala–, bertara hurbiltzen direnek kontzertuak hobeto ikus ditzaten


Sam Bennettek bigarren garaipena lortu du

Arnaud Demare (Groupama-FDJ) frantziarra eta Matteo Trentin (Mitchelton-Scott) italiarra azpiratu ditu helmugan. Kwiatkowski poloniarrak lider jarraitzen du.

Sam Bennett (Bora Hansgrohe) irlandarrak aurtengo Paris-Nizako bigarren garaipena lortu du ostiral honetan, bera gailendu baita Peynier eta Brignoles (176,5 km) artean jokatu den seigarren etapako esprintean.

Hirugarren etapan egin zuen legez, Bennet tropel nagusiko txirrindulari azkarrena izan da. Bere atzetik sartu dira Arnaud Demare (Groupama-FDJ) frantziarra eta Matteo Trentin (Mitchelton-Scott) italiarra.

Berrogei txirrindulari bakarrik lehiatu dute esprinta, lasterketako azken zatian egon den ibilbidea gorabeheratsua eta erorikoak tarteko.

Hirugarren egunez jarraian, Michal Kwiatkowski (Sky) poloniarra sailkapeneko buruan dago. Liderrak 18 segundoko aldea ateratzen dio Egan Bernal bere taldekide kolonbiarrari eta 22, Luis Leon Sanchezi (Astana).

Kwiatkowskik egun erreza izango zuela espero zuen, asteburuan korrituko diren goi mendiko etapen bezperan. Haatik, zeharkako haizeei aurka eta Astanaren oldarraldiei egin behar izan die aurre. Izan ere, Kazakhstango taldea gogor borrokatu da Luis Leon Sanchez gain-sarien esprintetan sar zedin. Azkenean, poloniarrak segundo bat galdu du espainiarren aurrean.

Larunbat honetan etapa nagusia lehiatuko dute txirrindulariek, lasterketako azkenaurrekoa. Nizan atera eta Turini mendatean amaituko da, 181,5 kilometroko ibilbide bete ostean.


Realak erraz garaitu du AZ Alkmaar

Realak Europa ligako hirugarren norgehiagoka jokatu zuen atzo Anoetan, eta emaitza estua izan bazen ere (1-0), txuri-urdinek herbeheretarrak erraz gainditu zituzten. Realaren erremate askoren ondoren, Cristian Portuk egin zuen garaipenaren gola, 58. minutuan.

Partida bizi hasi zen, lehenengo minutuan bi taldeek izan baitzuten gola egiteko aukera bana, baina hortik aurrera, txuri-urdinak izan ziren lehenengo zatiaren jabeak. Hainbat aukera izan zituzten Silvak, Portuk eta Le Normandek, besteak beste, baina ez ziren baloia ate barrura sartzeko gai. AZ Alkmaarrek, bitartean, defentsan baino ez zuen lan egiten, eta 37. minutura arte ez zuen beste jaurtiketarik egin.

Sinestezina zirudien, baina norgehiagoka 0-0 heldu zen atsedenera. Bigarren zatia antzeko hasi zen, eta Silvaren, Monrealen eta Oiartzabalen jokaldi batean kanariarraren jaurtiketa Porturi heldu zitzaion, eta bat eta hutsekoa egitea lortu zuen. Herbeheretarrek aldaketak egin zituzten, eta ordura arte baino pixka bat gehiago estutu zuten Reala, baina arrisku gehiegi sortu gabe. Imanol Alguacilek Zubimendi zelairatu zuen zelai erdia gehiago kontrolatzeko, eta Barrenetxea eta Januzaj sartu zituen geroago. Belgikakoak arriskua sortu zuen eskuin hegaletik, eta azken minutuan txuri-urdinak izan ziren.

Azkenean, Realak 1-0 irabazi zuen, baina gol gehiago sartzeko aukera izan zuen; hurrengo partidetarako punteria landu beharko dute Alguacilen mutilek. F taldeko goiko postuak ezin dira berdinduago egon: AZ Alkmaar da lehenengoa, Napoli bigarrena eta Reala hirugarrena; hiruak sei punturekin. Rijeka da azken sailkatua, zero punturekin. Hurrengo jardunaldia hilaren 26an izango da, eta Realak AZ Alkmaarren etxera joan beharko du jokatzera.


Lazkaon nekazaritza azoka egingo dute igandean

Basherri Egunaren laugarren ekitaldia antolatu dute. Igandean izango da feria, plazako frontoian eta plazan, 09:00etatik 14:00etara. Lazkaoko baserrietako abere erakusketa, baserriko produktuen salmenta postuak, sukaldaritza saioa eta feria-giroa izango dira.

Plazako pilotalekuan bederatzi postu jarriko dituzte baserritarrek: barazkienak lau, haragiarenak bi, gaztarenak bi eta esnekiena bat. Pintxoak zuzenean prestatzeko sukaldea ere han izango da. Iker Markinez sukaldari beasaindarra arduratu da egunerako aho-gozagarri berezia sortzeaz. Mokadua eta sagardo basokada erosteko modua izango du jendeak.

Lazkaoko lehen sektorearen erakus-mahaiak, iaz./Aimar Maiz

Abere erakusketan frontoiaren eta ikastolaren arteko plazatxoan kokatuko dute. Behor, behi, txekor, asto, ardi, ahuntz, ahuntz nano, oilasko eta untxi aziendak ekarriko dituzte.

Lixiba egiten erakustaldia

Enparandegi baserrikoek Basherri Egun bakoitzean lanbide edo ohitura zaharren bat erakutsi ohi dute. Aurten, Juan Jose Garinek etxeko lixiba antzina nola egiten zen lezioa emango du. Arropa nola eta zerekin garbitzen zuten, alegia.


Gobernu 'aurrerakoia lehenbailehen' osatzea espero du PSE-EEk

Gipuzkoako sozialistek Hernanin antolatzen duten urte amaierako lunchean, Eneko Andueza Gipuzkoako idazkari nagusiak Pedro Sanchezen inbestidura babesteko eskatu die gainontzeko alderdiei.

Eneko Andueza Gipuzkoako PSE-EEren idazkari nagusiak Pedro Sanchez buruzagi sozialistaren inbestidura "lehenbailehen aurrera ateratzeko" eskatu du, Espainiak ahalik eta azkarren gobernu "aurrerakoi" bat izan dezan.

Sozialistek Hernanin (Gipuzkoa) antolatzen duten urte amaierako lunchean hedabideei egindako adierazpenetan, Anduezak alderdi guztiei eskatu die, baina ERCri bereziki, "erantzukizun" ariketa bat egiteko, "elkarrizketan jarrai dezaten, atzo Oriol Junqueras buruzagiak bere alderdiaren 28. kongresuko hitzaldian adierazi zuen bezala".

"Lehenbailehen amaitu behar dugu. Pedro Sanchez buru izango duen gobernu aurrerakoi bat izatea behar-beharrezko da ongizate sozialaren, birsorkuntza demokratikoaren eta lurralde kohesioaren arloan egiteke dauden erronkei heltzeko".

Anduezak defendatu duenez, PSE-EE "eredu da ziurgabetasun garai hauetan, politika sozialak gai identitarioen aurretik jartzen dituelako, eta Euskadik aldebakartasunaren aldeko apustua egitea eta Katalunia erori den bidean erortzea saihestu duelako". Horrek "konfrontazioa, zatiketa soziala eta tentsioa" baino ez dituela ekarri gaineratu du.

Bestalde, PPk negoziazioek "porrot egitea" nahi duela salatu du, horien interes bakarra "hauteskundeak hirugarrenez egin eta ultraeskuinaren laguntzarekin Moncloara iristea baita", esan du.


Zopilotes Txirriaos plazetatik 'Blai! '-ra

Napar Mex doinuekin blaituko dute Gasteiz gaur gauean. Aurretik euskal mariatxi hauen 'korridoa' izanen da Itziar Arangurenen saioan.

Gasteizen izanen dira Zopilotes Txirriaos taldekoak. Blusa bat erosi beharko balute Confecciones Pinedo da dendarik ospetsuena. Kinkiladenda honek 100 urte bete berri ditu Gasteiztarrei abarkak, zapiak, blusak eta txapelak saltzen. 3.belaunaldiko Haizea gazteak lan egiten du mostradorearen bestaldean. ''Blai!"'' saioan arituko da lanean dagoen bitartean.

Jakite elkarteak Kaiku sariak banatuko ditu gaur. Sukaldaritza tradizionala, modernoaren aurrean babestu nahiean iaz sortutako elkarteak eusakara, kalitatea edo sukaldean bizitza osoa eman izana sarituko du lehen aldiz. Jatetxe sarituei zorionak emanen dizkie Blai saioak.

Low Cost erronkari ere eutsiko diote. Entzuleek botatako tokian opor merkeenak bilatuko dizkie ''Udan Blai!'' saioko bidai ajentziak!

Eta gainera diskoak zozketagai, hipodromora joateko sarrerak, Pagadikerien rankinak, Ele eta Ale, agenda...


Hirugarren egin du Zihara Esteban auto gidariak munduko lasterketa luzeenean

Munduko errekorra hautsi duen lasterketan parte hartu du Zihara Esteban auto gidari gazteak; alegia, historiako lasterketa luzeenean. Errekorra hausteaz konformatu ez, eta, sariagaz bueltatu da etxera. Izan ere, 32 orduko lasterketan parte hartu du bere taldekideekin batera gernikarrak, eta, hori eginda, hirugarren saria eskuratu zuen bere kategorian, Portimao hirian (Portugal) lehiatutako Maxiendurance lasterketan. Hala, lortutako errekorragaz «oso pozik» agertu da auto gidaria, eta lasterketa «oso gogorra» izan dela aitortu arren, bukatzea lortu dutela gaineratu du. Taldekideei eta proiektuaren babeslei eskaini die garaipena.

Urtebete baino gehiagoz zirkuituetatik kanpo egon ostean, «lasterketa bikaina» egin zuen joan den asteburuan bertoko gidariak, euria etengabe ari zuen lasterketan. Matxura «garrantzitsu» baten ondorioz, gainontzeko gidariak baino hiru ordu beranduago hasi zuten lasterketa Gernika-Lumokoak eta bere taldeak, eta, ordurako 80 buelta galduta zituzten. Hala ere, gogor ekin zion gernikarrak, eta ordubete inguru berreskuratzea lortu zuen. Matxura hori izan ez balu, lehenengo sailkatuko liratezkeela dio gernikarraren aita Jose Estebanek; «diferentzia handiarekin, gainera».

Azken belaunaldiko Seat Leon bategaz lehiatu da gernikarra joan den asteburuan. Auto horrek Montmeloko 24 orduak irabazi zituen, eta, hasierako matxura hori kenduta, «jarrera bikaina» izan du autoak lasterketan zehar.

Hala, marka berri hori hautsita, 2014ko denboraldia bikain bukatu du Estebanek. Emakumezkoen mailan, adibidez, asfaltozko eta lur gaineko Espainiako Rally Txapelketak irabazi ditu. Junior mailako gidari guztiak kontuan hartuz gero, gainera, bosgarren sailkatu da.

Bestalde, Munduko Rally Txapelketako Herrialde Katalanetako proba lehiatu duen emakume bakarra izan da, eta munduko txapelketako proba bat amaitu duen emakumezko gazteena ere bada bertokoa.


Beste 51 hildako eta 502 positibo (eguneko laburpena)

Osakidetzak egindako testetatik % 8k positibo eman du, eta Osasunbideak egindakoetatik % 11,5.

Hildako berrien kopurua bikoiztu egin da egun batetik bestera. Beste 51 hildako zenbatu dituzte, gaur argitaratutako datuen arabera. Atzo, aldiz, 25 zenbatu zituzten. Jauzi handia. Guztira, 1.578 pertsona hil dira koronabirusaren gaitzarekin lotuta. Atzoko buletinaren izenburua 'Adi positiboei', eta adi jarraitu beharko da, gaurko datuetan gora egin duelako positiboen kopuruak. Beste 502 positibo berri zenbatu dituzte: Araban, 43; Bizkaian, 311; Gipuzkoan, 43; eta Nafarroan, 105. Aurreneko egunean baino 149 positibo gehiago (gehien-gehienak Bizkaian). Hiru egunez jarraian goraka. Osakidetzak egindako testetatik % 8k positibo eman du, eta Osasunbideak egindakoetatik % 11,5.

Administrazioek ez dute aipatutako datu ezkorrak nabarmendu. Jaurlaritzak nabarmendu du ospitale batzuetan jada ez dagoela COVID-19a duen gaixorik. Ospitaleratuen datuak, beraz, hobeak dira. Kopuruak behera egin du berriro. 1.115 pertsona daude ospitaleratuta (bezperan baino 86 gutxiago), eta haietatik 171 ZIUn (bezperan baino 6 gutxiago).

Haurrak kalera ateratzeko baldintzek zeresanik ematen jarraitzen dute. Egunean ordubetez atera ahalko dira haurrak, goizeko bederatzietatik gaueko bederatzietara.

Eustaten datuen arabera, lanean ez daudenen kopurua zazpi aldiz handitu da azken asteetan. Nafarroako Gobernuak 7,9 milioi gehiago erabiliko ditu gizarte laguntzetarako. Udalentzat eta gizarte erakundeentzat antolatutako deialdien bidez banatuko dira.

DATUAK: Koronabirusaren azken datuak

MAPA: Koronabirusaren zabalpena herriz herri eta osasun eremuka

ZUZENEKOA: Eguneko jarraipena, gertatu ahal kontatuta.

Agian honek ere merezi du

Bozen ondorioak. Joan den martxoaren 15ean herriko etxeetarako bozak izan ziren Ipar Euskal Herrian eta Frantzian. Bozei eustea erabaki zuen Frantziako Gobernuak, koronabirusa hedatzen hasia bazen ere. Erabaki hark ekarritako ondorioei begiratu dizkio Ekhi Erremundegi kazetariak. Besteak beste, koranabirusarekin gaixo izan den Bokaleko Marie Ange Thebaude hautetsiaren lekukotasuna jaso du.

Arnasa liburuari. Liburuaren eguna da gaur, baina liburugintza une larrian dago, kornosabirusaren krisiak bete-betean jota. Horren aurrean, euskal liburua ikustarazten jarraitzeko helburuarekin, itxialdian euskaraz irakurtzea sustatzeko kanpaina bat abiatu dute BERRIAk eta Elkarrek, argitaletxe ugariren laguntzarekin. Egunero lau liburu jarriko dira salgai BERRIAren dendan, eta Elkar eroslearen helbidera eramateaz arduratuko da.


Alegiatik Getxora, Getxotik Alegiara, klik batean

«Euskararen bizitza ziurtatzeko eta euskarari bizia emateko» asmoz hartzen du parte Eduardo Arrayetek (Alegia, 1949) Mintzanet egitasmoan. Duela bi urtetik hona, bidelagun bezala aritzen da.

Filosofia irakasle bezala jardun du urteetan Arrayetek eta orain erretiroa hartuta dago. Herri Ardularitzaren Euskal Erakundeak, IVAPek argitaratzen duen aldizkarian jaso zuen egitasmoaren berri. «Euskaldun zaharra izanik, euskaldun berriei laguntzeko neure burua prest agertu nuen. Beti izan dut gainera euskarekiko kezka, txikitatik, eta orain ere bai, noski». Mezua idatzi eta bidelari bat ipini zioten: Jabier Royo getxoztarra. Ordutik berarekin dabil euskararen bidea egiten.

«Nire adin bertsukoa da eta erretiratuta dago ni bezalaxe. Gauza bitxia da niretzat, baina kontatu dit bere aitak eta amak, biek zekitela euskaraz, baina seme-alabei ez zietela erakutsi. Azkoitia aldean bizi omen ziren eta gero joan omen ziren Bilbo ingurura, Lezamara bizitzera. Inguruneak asko laguntzen ez zuela-eta, ez zieten ondorengoei euskara transmititu. Gerra ondorengo kontuak dira horiek», dio Arrayetek.

Royok euskara maila txukuna duela dio bere bidelagunak: «Euskaltegian aritu izan da, baina momentu honetan ez da joaten. Urtero gauza berbera egiten dutela eta ez duela aurrera egiten, aspertu egiten dela esaten dit. Horregatik utzi zuela». Sumatzen zaio zailtasunak dituela, hitz batzuk ahazten zaizkiola batzuetan, baina hori «normala» dela dio alegiarrak, «hori bai, geroz eta erraztasun gehiagorekin ari da, eta txundituta uzten nau batzuetan botatzen dituen aditzekin».

Arrayet euskaldun zaharra da eta alfabetatuta dago. «Baina aspaldi galduta daukat, neroni ere galtzen naiz aditz batzuetan». Gai da ordea, bere bidelariak agertzen dizkion zalantza gramatikalak argitzeko: «Ahal den neurrian erantzuten saiatzen naiz. Berak, ordea, askotan esaten dit gutxi erabiltzen badira, zergatik ikasi behar ote dituen berak aditz horiek».

Ondo moldatzen dira elkarrekin bidelaria eta bidelaguna. Hasiera batean, astelehenetan, iluntzeko 20:00etan egiten zuten ordu erdirako hitzordua, Skype bidez. «Ia-ia hasieratik ordubetera pasa genuen saioa eta 21:00ak arte jarduten gara. Oso erraz pasatzen zaigu denbora». Mintzaneteko koordinatzaileek gai zerrenda bat bidaltzen dute, proposamen gisa, solaskideek elkarrizketari nondik heldu izan dezaten. «Guk ez dugu horren beharrik izaten. Naturalki hasten gara eta berehala pasatzen zaigu ordubetea. Edozer gauzaz hitz egiten dugu. Bera aeromodelismo zalea da eta erakutsi izan dizkit bere lanak Skype bitartez. Ni argazkizalea naiz eta horri buruz hitz egiten diot, maiz. Familia, oporrak eta beste gauza asko aipatzen ditugu».

Uda partean eten bat egiten dute bi lagunek. Oporraldiak kanpoan ematen dituzte eta horrelakoetan konexio txarrak izaten dira eta zaildu egiten da hartu-emana. «Hala ere, nik Alemanian egonaldiak egiten ditut. Hango lagunekin nagoela konektatu izan naiz eta normal-normal egin izan dugu saioa».

Arrayetek eta Royok ez dituzte elkarrizketak, soilik, internet bidez eduki. Aurrez aurre elkar ezagutu zuten aurreko maiatzaren 25ean. «Getxora gonbidatu ninduen Jabierrek eta hango parajeak erakutsi zizkidan. Egun pasa polita egin genuen, eguraldia lagun. Oso gustura geratu nintzen». Oraingoz ez dio bisita itzuli, baina Alegiara etortzekotan da bidelaria, aurki.

Eskualdeko herritarrak animatu nahi ditu Arrayetek bidelagun izan daitezen. «Ez dago alfabetatua izan beharrik, nahikoa da euskara ondo menderatzearekin». Jende beharra dago bidelagun izateko eta horrelakoetan egitasmotik bidaltzen dizkioten e-mailak berbidaltzen dizkie lagunei, «baina ez dut uste arrakasta handia izan dudanik».

Konpromiso horrekin jarraitzeko asmoa agertu du Alegiako bidelagunak, «orain lanpetuta nabil baina urte berritik aurrera, beste bidelari bat hartzekotan naiz. Jende beharra dagoen bitartean nik ahalegina egingo dut». Euskarari bizia emateko ahalegina.


Herri onurako basoen inguruko hausnarketa martxan

Atzo, astelehena, hasi zuten Basogintza Herrijorran egitasmoa. 40 bat herritar elkartu ziren udal ordezkariekin eta taldeka egin zuten lan. Herri onurako basoen mehatxuak, ahulguneak, indarguneak eta aukerak aztertu zituzten. Hurrengo batzarra hilaren 26an egingo dute. Foru Aldundiko bi ordezkari egongo dira batzarrean.

Herri onurako basoen inguruko hausnarketa bultzatzeko batzarrak

Mikel Biain alkateak, eta Oier Irizar eta Leire Egaña zinegotziek egin zieten harrera herritarrei. Asko auzo-alkateak ziren, eta gainerakoak herri onurako basoekin interesa dutenak.

Azken batzarra apirilaren 2an egingo dute.